Berang Dengan Laporan Didakwa Tak Tepat, Ruang Komen FB Al Jazeera Dibanjiri #ApologizeToMalaysia

Berang dengan tindakan agensi berita antarabangsa dari Qatar, Aljazeera yang menerbitkan dokumentari didakwa tidak tepat dan berunsur tuduhan ke atas Malaysia, rata-rata netizen di negara ini mula menjalankan ‘tugas’ masing-masing.

Kini, halaman Facebook Aljazeera English dipercayai sedang ‘diserang’ dan ‘dibanjiri’ dengan komentar-komentar netizen Malaysia.

Hampir kesemuanya bersatu-padu menyuarakan rasa tidak puas hati, seperti biasa menggunakan ayat keramat “Your mom is green” (dibaca speaking) diikuti dengan tanda pagar ‘#ApologizeToMalaysia‘.

Berikut adalah beberapa komentar netizen di sana.

Di tengah kehangatan para netizen meninggalkan komen, ada netizen dari luar negara bertanyakan soalan tentang apa sebenarnya yang sedang berlaku antara agensi berita itu dengan Malaysia.

Hari ini, Menteri Kanan (Kluster Keselamatan), Datuk Seri Ismail Sabri Yaakob berkata, Al-Jazeera perlu membuat permohonan maaf ekoran laporan dokumentasinya yang didakwa jelas membuat tuduhan buruk ke atas negara ini. – SiakapKeli

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pesawat Ethiopian Airlines bersama 157 penumpang terhempas

NAIROBI: Sebuah pesawat Boeing 737 milik Ethiopian Airlines terhempas pagi ini ketika dalam perjalanan dari ibu kota Addis Ababa ke Nairobi, Kenya bersama 149 penumpang dan lapan kru, kata syarikat penerbangan itu.

Pejabat Perdana Menteri Abiy Ahmed menulis tweet mengucapkan takziah kepada keluarga mangsa.

“Kami mengesahkan penerbangan berjadual kami ET 302 dari Addis Ababa ke Nairobi terbabit dalam nahas hari ini.

“Dipercayai ada 149 penumpang dan lapan kru berada di dalamnya namun kami sedang mengesahkan butiran penumpang penerbangan itu,” kata syarikat dalam satu kenyataan.

Syarikat penerbangan itu berkata, operasi mencari dan menyelamat sedang diusahakan dan pihaknya tiada maklumat disahkan mengenai mangsa terselamat atau kematian.

Pesawat itu berlepas jam 8.38 pagi waktu tempatan dari Lapangan Terbang Antarabangsa Bole dan ‘terputus hubungan’ enam minit kemudian berhampiran Bishoftu, bandar sejauh 60 kilometer di tenggara Addis Ababa menggunakan jalan raya. -AFP


COVID-19: GiatMARA & 20 Banduan Penjara Tawau Bantu Hasil PPE Untuk “Frontliner”

TAWAU, 3 April: GiatMARA dan Penjara Tawau mengambil inisiatif menghasilkan peralatan perlindungan diri (PPE) bagi kegunaan petugas barisan hadapan kesihatan di daerah ini dalam membendung penularan wabak COVID-19.

Pengarah GiatMARA Sabah, Saflee Ag Damit berkata pihaknya menggunakan kemahiran enam tenaga pengajarnya menghasilkan PPE, dan usaha itu merupakan satu tanggungjawab khidmat sosial bagi mengurangkan beban kerja ditanggung pihak hospital dalam menangani wabak tersebut.

“Projek menjahit PPE itu dimulakan sejak 30 Mac hingga 10 April ini dan dijalankan di GiatMARA Tawau melibatkan empat tenaga pengajar di Tawau serta dua dari Semporna, dan kesemua mereka berasal dari Tawau,”  katanya kepada pemberita di sini, hari ini.

Setakat ini, beliau berkata 50 pasang PPE sudah siap dijahit sendiri oleh tenaga pengajarnya, dan material kain itu dibekalkan oleh Klinik Kesihatan Kabota.

Beliau berkata kesemua enam tenaga pengajar itu memulakan kerja pada 9 pagi sehingga 2 petang, setiap Isnin hingga Jumaat.

Dalam pada itu, seorang tenaga pengajarnya Jara Chun Bung, 47, yang mempunyai pengalaman mengajar di GiatMARA selama 19 tahun, berkata satu pasang PPE boleh disiapkan dalam tempoh 20 minit.

Sementara itu, Pengarah Penjara Tawau, Penolong Kanan Komisioner Faisal Mohamed Noor berkata pihaknya turut membantu pihak kesihatan untuk menjahit 500 pasang PPE bagi mengatasi kekurangan peralatan perlindungan itu.

“Bengkel jahit Penjara Tawau menerima tempahan bermula hari ini dan seramai 20 tukang jahit terdiri daripada penghuni penjara (banduan) terlibat dalam menghasilkan PPE itu,” katanya.

Beliau berkata pada 20 Mac, pihaknya menerima tempahan untuk menyediakan 50 pasang pakaian khas yang dibersihkan atau ‘scrubs’ untuk staf barisan hadapan Klinik Kesihatan Kabota.

“Tempahan itu sudah disiapkan pada 26 Mac dan diserahkan kepada Klinik Kesihatan Kabota,” katanya.


Belum Ada Keputusan Benarkan Memburu Buaya Di Sabah

Belum ada keputusan benarkan buru buaya di Sabah

Sandakan: Kelulusan bagi memburu dan mengeksport buaya liar hanya boleh ditentukan selepas kajian penuh mengenai populasi buaya di sungai utama di Sabah, termasuk Sungai Kinabatangan diperolehi akhir tahun ini.

Pengarah Jabatan Hidupan Liar Sabah, Augustine Tuuga, berkata hasil kajian akan dibentangkan pada persidangan Konvensyen Dagangan Antarabangsa Spesies Flora dan Fauna Terancam (CITES) akan datang bagi mendapatkan kelulusan kuota untuk memburu dan mengeksport buaya liar.

Katanya, Sabah masih tiada kuota untuk menangkap dan mengeksport buaya walaupun Malaysia sudah dibenarkan untuk mengurangkan populasi buaya ke Lampiran Dua CITES pada persidangan di Afrika Selatan pada 2017.

“Kebenaran itu cuma untuk Sarawak, manakala bagi Sabah, kebenaran untuk membolehkan kita menangkap dan mengeksport buaya liar hanya boleh dilakukan selepas kajian populasi dibuat, pelan pengurusan disediakan dan kuota jumlah yang boleh diburu ditentukan.

“Ia penting bagi memastikan sebarang tindakan selepas itu tidak menjejaskan populasi buaya di negeri ini,” katanya kepada BH, di sini.

Augustine berkata, buaya di negara ini sebelum ini diletakkan di bawah Lampiran Satu CITES yang mana buaya tidak dibenarkan untuk dieksport ke negara luar.

Di Sabah, katanya, buaya disenaraikan dalam Jadual 2 Enakmen Pemuliharaan Hidupan Liar 1997 dan buaya agresif boleh diburu oleh Jabatan Hidupan Liar Sabah jika reptilia berkenaan dapat dikenalpasti.

“Memburu bermaksud kita boleh menangkap atau menembak mati buaya yang agresif. Kita boleh menangkap buaya sekiranya perlu di kawasan tertentu yang berlaku konflik,” katanya.

Augustine turut menasihatkan penduduk agar mengurangkan aktiviti di sungai yang dikenalpasti menjadi habitat buaya terutama waktu petang.

“Jika boleh elakkan aktiviti di sungai agar tidak terdedah kepada risiko serangan buaya,” katanya. – Berita Harian


Tambadau Sabah Terima Piala Juara Liga Premier Di Stadium Likas Sabtu Ini

KOTA KINABALU: Tambadau Sabah akan menerima Piala Juara Liga Premier pada Sabtu ini di Stadium Likas.

Pemangku Presiden Persatuan Bola Sepak Sabah (Safa) Datuk Peter Anthony berkata turut dijangka hadir pada 13 Julai ialah Yang DiPertua Negeri Tun Juhar Mahiruddin bersama isteri Toh Puan Norlidah R.M Jasni dan juga Ketua Menteri Datuk Seri Mohd Shafie Apdal.

Pada hari Sabtu nanti, Tambadau terlebih dahulu akan bertemu dengan Kelantan iaitu perlawanan kedua terakhir sebelum Liga Premier musim 2019 melabuhkan tirai.

Peter turut berharap para penyokong Sabah akan datang beramai-ramai menyaksikan hari bersejarah yang hanya datang selepas 23 tahun.

Kali pertama Sabah menang kejuaraan Liga Perdana ialah pada tahun 1996. Pada ketika itu, Liga Perdana merupakan liga bola sepak negara yang unggul

Sementara itu ditanya imbuhan yang akan diberi Kerajaan Negeri kepada para pemain, Peter menjelaskan kejayaan pasukan bola sepak Sabah itu telah beliau kemukakan semasa mesyuarat jemaah menteri Sabah dan telah dibincangkan hari ini.

“Walaubagaimanapun saya serahkan kepada YAB Ketua Menteri untuk membuat pengumuman pada malam itu nanti.

“Saya pasti akan ada kejutan bagi para pemain dan pihak pengurusan pada malam itu nanti,” tambah beliau ketika ditemui selepas menyambut kepulangan pasukan di Lapangan Terbang Antarabangsa Kota Kinabalu petang tadi.

Lebih kurang 100 orang penyokong Sabah turut berada di lapangan terbang menyambut pasukan Tambadau yang dinobatkan awal sebagai juara Liga Premier atau Perdana musim ini selepas mengalahkan UiTM FC di Shah Alam semalam.

Turut bersama Peter ialah Menteri Sukan dan Belia, Ginger Phoong.

Peter turut merakamkan penghargaan kepada para pemain dan pengurusan pasukan yang telah berusaha untuk mencapai sasaran utama iaitu untuk mara ke Liga Super.

“Kejayaan ini juga adalah kejayaan seluruh rakyat Sabah terutama peminat sukan bola sepak yang telah berhempas pulas memberi sokongan kepada pasukan,” katanya.

Beliau juga mengucapkan terima kasih kepada Ketua Menteri atas tunjuk ajar yang diberi kepadanya dalam memimpin Safa serta pasukan Tambadau.

Semasa ditemui selepas perlawanan dengan UiTM FC dimenangi Sabah 2-1 di Shah Alam semalam, Peter berkata walaupun Sabah bermula dengan ‘lambat’ dalam saingan liga musim ini namun berkat kerjasama semua pihak termasuklah pengurusan, pegawai, barisan jurulatih, para pemain dan juga penyokong telah merealisasikan impian ini.

“Saya juga sangat gembira kerana kita bukan saja mencapai matlamat utama pada musim ini iaitu layak ke Liga Super, musim depan, tetapi juga berjaya menjadi juara,” katanya.

Sementara itu, Peter berkata, beliau akan memastikan pasukan itu bersiap sedia sepenuhnya bagi menghadapi saingan Liga Super termasuklah dari segi perbelanjaan.

“Kami akan berusaha untuk mencari penaja dan mempersiapkan pasukan sebaik mungkin kerana kita sedar saingan Liga Super sangat mencabar.

Menurutnya, dengan persembahan Sabah yang begitu baik sekarang tidak sukar untuk mencari penaja bagi pasukan itu di Liga Super nanti.

Peter juga berkata fokus sekarang ialah Piala Malaysia dimana sasaran sekurang-kurangnya layak ke separuh akhir.


Sabah Gerakkan Pasukan Khas Jalankan Ujian Sampel Pengesanan COVID-19

KOTA KINABALU, 9 April: Jabatan Kesihatan Negeri Sabah menggerakkan satu pasukan khas untuk menjalankan ujian sampel pengesanan COVID-19 di negeri ini, bermula semalam.

Pengarahnya, Datuk Dr Christina Rundi, berkata pasukan khas itu memulakan proses berkenaan di Makmal Kesihatan Awam Kota Kinabalu.

“Ini hanya dapat dilaksanakan setelah menerima semua kelengkapan makmal yang diperlukan,” katanya dalam kenyataan, di sini.

Mengulas perkembangan COVID-19 di Sabah, Dr Christina, berkata terdapat tujuh kes baharu dilaporkan semalam, iaitu tiga kes di Keningau; Tambunan (dua); dan masing-masing satu kes di Kota Kinabalu dan Papar.

Ini menjadikan jumlah keseluruhan kes COVID-19 di Sabah adalah 248 kes setakat semalam, katanya.


Wanita Maut Jatuh Dari Tingkat 9 Ketika Melakukan Hubungan Intim, Teman Lelakinya Selamat

Seorang wanita maut selepas terjatuh dari tingkat 9 bangunan flat di Rusia ketika melakukan hubungan intim, namun pasangannya masih hidup selepas terjatuh di atas teman wanitanya itu.

Mangsa berusia 30 tahun itu ditemui mati di tingkat bawah bangunan tersebut di St Petersburg pada malam 5 Julai lalu.

Menurut jiran yang juga saksi kejadian itu berkata, terdahulu mereka ternampak sebuah televisyen dicampak keluar dari tingkap kediaman selepas mangsa dan pasangannya berusia 29 tahun terjatuh ke tingkat bawah. Difahamkan, mangsa terjatuh dan maut serta-merta.

Tetapi lelaki terbabit terjatuh di atas teman wanitanya sebelum bangkit semula dan kembali menyertai parti liar itu.

Polis tiba di tempat kejadian selepas dihubungi oleh saksi.

Laporan awal menyangka mangsa mati akibat ditimpa televisyen, tetapi gambar di tempat kejadian menunjukkan dengan jelas mangsa dalam keadaan separuh bogel dari pinggang ke bawah.

Polis percaya pasangan itu sedang melakukan hubungan intim di beranda sebelum terjatuh. Ketika kejadian, terdapat dua lelaki berada di kediaman itu tetapi tidak terlibat dalam kes tersebut.


BN Sabah Sokong Tidak Bertanding PRK Batu Sapi

KOTA KINABALU: Barisan Nasional (BN) Sabah akur dan menyokong keputusan untuk tidak bertanding dalam Pilihan Raya Kecil (PRK) Parlimen Batu Sapi bagi mencegah penularan Covid-19.

Pengerusi BN Sabah Datuk Seri Bung Moktar Radin berkata, perkara itu sudah dibincangkan di peringkat negeri dan ia dipersetujui sebulat suara.

“BN Sabah menghormati dan menyokong keputusan itu memandangkan Sabah ketika ini berdepan dengan gelombang pandemik Covid-19 yang angkanya saban hari meningkat dan amat membimbangkan,” katanya dalam satu kenyataan di sini.

Pengerusi BN Pusat Datuk Seri Dr Ahmad Zahid Hamidi menerusi kenyataan medianya sebelum ini menyatakan keputusan BN untuk tidak bertanding pada PRK itu disebabkan peningkatan kes Covid-19 yang semakin membimbangkan.

PRK Batu Sapi perlu diadakan berikutan kematian penyandangnya, Datuk Liew Vui Keong minggu lalu.

Bung Moktar yang juga Timbalan Ketua Menteri berkata, keputusan itu juga selaras dengan tumpuan kerajaan negeri ketika ini iaitu untuk membendung penularan Covid-19.

“Adalah lebih baik bagi kerajaan negeri dan BN memberikan tumpuan untuk membantu rakyat menangani keperitan hidup akibat kegawatan ekonomi disebabkan pandemik yang belum berkesudahan ini,” katanya.

Beliau yang juga Menteri Kerja Raya negeri berkata, sudah tiba masanya untuk ahli politik di negeri itu untuk bersolidariti bersama tanpa mengira fahaman politik demi keselamatan dan kesejahteraan rakyat.

“Sekarang bukan masanya menuding jari antara satu sama lain mengenai punca peningkatan kes Covid-19.

“Perkara ini adalah musibah yang perlu ditangani bersama tanpa mengira fahaman politik,” katanya.

Menurutnya, Kabinet negeri menerusi mesyuarat yang dipengerusikan Ketua Menteri Datuk Hajiji Noor sebelum ini bersetuju memperuntukkan RM50 juta bagi mengekang penularan pandemik Covid-19 selain membantu rakyat yang terjejas.

Katanya, RM10 juta daripada dana berkenaan digunakan untuk memberikan bakul makanan asas kepada penduduk di empat daerah iaitu Tawau, Semporna, Lahad Datu dan Kunak berikutan pelaksanaan Perintah Kawalan Pergerakan Bersyarat (PKPB) sejak kira-kira dua minggu lalu.

Tempoh PKPB di daerah terbabit dipanjangkan lagi sehingga 26 Oktober ini berikutan peningkatan kes pandemik berkenaan.

Semalam, kerajaan negeri turut mengumumkan penyaluran bantuan di enam lagi daerah iaitu Tuaran, Kota Kinabalu, Penampang, Putatan, Papar dan Sandakan dengan setiap daerah diagihkan RM2 juta. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


380 Bakal Haji Terkandas Di KLIA

SEPANG: Kira-kira 380 bakal jemaah haji terkandas di Lapangan Terbang Antarabangsa Kuala Lumpur (KLIA) di sini sejak pagi tadi dipercayai menjadi mangsa penipuan sebuah agensi pelancongan.

Mereka yang berkumpul di Aras 5, Balai Pelepasan KLIA dipercayai menggunakan visa furada untuk menunaikan haji dan tidak melalui Lembaga Tabung Haji (TH).

Visa furada ialah visa yang diuruskan sendiri dan dilaporkan dikeluarkan oleh Arab Saudi, tanpa membabitkan jumlah kuota yang diperoleh TH.

Menurut seorang jemaah yang hanya mahu dikenali sebagai Adi, agensi pelancongan berkenaan meminta semua jemaah di bawah kendaliannya untuk datang ke KLIA hari ini kerana penerbangan dijangka berlepas pada jam 4.30 petang, namun kemudiannya dimaklumkan ditangguh ke jam 7 malam.

“Semakan kami mendapati penerbangan terakhir ke Jeddah, Arab Saudi adalah pada kira-kira jam 6 petang tadi dan sehingga saat ini kami tidak dimaklumkan apa-apa oleh wakil agensi pelancongan,” katanya.

Menurutnya, mengikut perancangan awal, mereka sepatutnya ke Jeddah pada Selasa lalu, namun ditangguhkan atas alasan ada dokumen yang masih tidak lengkap.

Beliau berkata, bakal jemaah juga tidak pernah ditunjukkan tiket penerbangan dan visa untuk menunaikan haji.

Seorang lagi jemaah yang dikenali sebagai Jamilah, 59, berkata beliau reda dengan apa yang berlaku kepada dirinya dan suami, sambil menyifatkan ia sebagai ujian daripada Allah.

“Sehingga ke saat ini kami masih tidak mendapat pasport kami lagi kerana ia masih dipegang oleh pihak agensi pelancongan,” katanya yang datang dari Terengganu dan membayar RM76,000 kepada agensi pelancongan untuk menunaikan haji bersama suaminya.

Jamilah berkata, kakitangan agensi pelancongan itu ada hadir bertemu dengan kumpulan terbabit namun mereka tidak mendapat penjelasan sebenar mengenai masalah itu.

“Kami tidak pernah ditunjukkan tiket kapal terbang dan visa tetapi kami meletakkan kepercayaan sepenuhnya kepada mereka namun tak sangka kami juga menjadi mangsa penipuan,” katanya.

Sementara itu, Ketua Polis Daerah KLIA ACP Imran Abd Rahman ketika dihubungi berkata pihak polis masih merakamkan keterangan daripada pengendali agensi pelancongan tersebut. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Muhyiddin Janji Beri Layanan Adil Kepada Sabah & Sarawak

KUALA LUMPUR: Muhyiddin Yassin berjanji akan memastikan Sabah dan Sarawak diberikan layanan adil dalam pelbagai aspek, seiring pewujudan portfolio Hal Ehwal Sabah dan Sarawak dalam Kabinet kerajaan Perikatan Nasional (PN).

Mengambil kira Sabah dan Sarawak yang masih jauh ketinggalan dalam pelbagai aspek, perdana menteri berkata, ada banyak lagi usaha yang perlu dibuat bagi meletakkan kedua-dua negeri itu setara dengan Semenanjung.

“Sabah dan Sarawak mesti diberikan layanan yang sama adil, sebab itu saya adakan (lantik) menteri yang mengurus Sabah dan Sarawak, MA63 (Perjanjian Malaysia 1963) kita teliti, halusi, sebahagian kita dah setuju bersama-sama,” katanya dalam wawancara khas sempena setahun beliau menjadi perdana menteri di kediamannya di Bukit Damansara.

Muhyiddin, yang mula memegang tampuk pemerintahan negara pada 1 Mac 2020 berkata, pewujudan portfolio Hal Ehwal Sabah dan Sarawak itu berikutan kedudukan dua negeri itu yang jauh ketinggalan dari sudut pembangunan dan infrastruktur.

“Memang awal lagi waktu saya bentuk Kabinet, saya fikir ini satu perkara utama, sebab itu saya lantik Maximus Ongkili dan Timbalan Menteri (Hanifah Hajar Taib). Saya sudah mulakan mesyuarat khas bersama-sama ketua menteri untuk bincangkan Perjanjian Malaysia 1963.”

Walaupun pelbagai usaha dan agenda pembangunan bagi dua negeri itu sudah diambil, katanya, Sabah dan Sarawak masih jauh ketinggalan dengan isu pokok yang membelenggu sejak sekian lama ialah kemiskinan, infrastruktur, ekonomi dan akses internet.

“…banyak lagi yang perlu dibuat untuk meletakkan Sabah dan Sarawak setara dengan Semenanjung. Malahan, di Semenanjung pun ada negeri-negeri yang masih di belakang berbanding sesetengah negeri lain.

“Isu ini yang sudah berlaku sejak dulu, masih saya warisi, tetapi kita kena cari jalan sekarang ini dalam pentadbiran Perikatan Nasional, bagaimana kita nak mengurangkan jurang sebagaimana yang kita sebutkan dalam Dasar Kemakmuran Bersama.”

Selain isu berkaitan MA63, Muhyiddin menyifatkan pewujudan portfolio berkenaan amat penting bagi Sabah dan Sarawak dalam menjayakan Dasar Kemakmuran Bersama untuk memastikan pengagihan ekonomi yang saksama dan inklusif meliputi semua wilayah.

“Saya sudah selesaikan masalah Petronas untuk Sarawak, apa-apa tuntutan dan semua sekali dan persetujuan bersama dan saya sedang rundingkan dengan Sabah,” katanya yang juga pengerusi Majlis Khas MA63.

Penubuhan Majlis Khas MA63 diumumkan Muhyiddin pada sambutan Hari Malaysia di Sibu, Sarawak pada 16 Sept 2020 dan diurusetiakan Bahagian Hal Ehwal Sabah dan Sarawak, Jabatan Perdana Menteri.

Ahli Jawatankuasa Majlis Khas itu mengadakan mesyuarat pertamanya pada 2 Dis 2020 dan meluluskan penubuhan tiga jawatankuasa yang akan mengendalikan pelbagai perkara penting bagi Sabah dan Sarawak.- BERNAMA


COVID-19: 117 Kes Baharu Dicatat Hari Ini, 80 Dari Kluster Himpunan Tabligh

KUALA LUMPUR: Terdapat 117 kes baharu yang telah dilaporkan setakat 12 tengah hari Rabu menjadikan jumlah kes positif COVID-19 di Malaysia adalah sebanyak 790 kes.

Berdasarkan siasatan awal, sebanyak 80 kes adalah berkaitan dengan kluster perhimpunan tabligh di Masjid Jamek Seri Petaling.

Sehingga kini, seramai 15 kes positif COVID-19 sedang dirawat di Unit Rawatan Rapi (ICU) dan memerlukan bantuan pernafasan.

Berikutan pengumuman Perintah Kawalan Pergerakan yang telah dibuat oleh Perdana Menteri Tan Sri Muhyiddin Yassin pada 16 Mac 2020, satu warta telah dikeluarkan [P.U.(A) 87 bertarikh 17 Mac 2020] memaklumkan semua negeri dan Wilayah Persekutuan di Malaysia telah diwartakan sebagai kawasan tempatan jangkitan.

Ia selaras dengan peruntukan di bawah Seksyen 11 Akta Pencegahan dan Kawalan Penyakit Berjangkit 1988 (Akta 342).

Sehubungan dengan itu juga, Peraturan-Peraturan Pencegahan dan Pengawalan Penyakit Berjangkit (Langkah-langkah Di Dalam Kawasan Tempatan Jangkitan) 2020 telah digubal dan diwartakan [P.U. (A) 91 bertarikh 18 Mac 2020].

Peraturan ini menjelaskan perkara-perkara yang perlu diambil perhatian dan tindakan oleh orang awam berkaitan dengan Perintah Kawalan Pergerakan bagi membendung penularan jangkitan COVID-19.

Individu yang melanggar mana-mana peruntukan di bawah Peraturan-peraturan tersebut adalah melakukan satu kesalahan, apabila disabitkan, didenda tidak melebihi RM1,000 ATAU dipenjarakan selama tempoh tidak melebihi enam (6) bulan ATAU kedua-duanya. Perkara ini dinyatakan dalam Seksyen 7 (1) di bawah Peraturan-Peraturan yang sama.


WARISAN Keluar Kenyataan Dalam Masa Terdekat

Parti Warisan Sabah akan mengeluarkan kenyataan dalam waktu terdekat berhubung kedudukan terkini kerajaan Sabah.

Menurut Setiausaha Agung Parti Warisan Sabah (Warisan), Datuk Loretto Padua, pihaknya akan memberikan kenyataan mengenai desas-desus kerajaan negeri pimpinan parti itu sudah tumbang.

“Kita akan keluarkan kenyataan dalam waktu terdekat,” katanya ketika dihubungi Sinar Harian di sini hari ini.- Sinar

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Covid-19: Dua Warga Asing Antara Tiga Kematian Di Sabah

KOTA KINABALU: Sabah kembali merekodkan kematian akibat jangkitan Covid-19 dengan tiga kes dilaporkan hari ini.

Ketua Pengarah Kesihatan, Tan Sri Dr Noor Hisham Abdullah berkata, tiga kematian itu masing-masing satu kes di Hospital Queen Elizabeth, Hospital Tawau dan Hospital Duchess of Kent, Sandakan.

Kesemua pesakit itu berusia antara 53 hingga 70 tahun dan ada antara mereka mempunyai sejarah penyakit darah tinggi dan strok. Dua daripada pesakit ini adalah bukan warganegara.

Dengan tiga kes kematian terbaru dilaporkan hari ini, ia menjadikan kes kematian yang dilaporkan di Malaysia meningkat kepada 249 kes, sementara kes kematian di Sabah menjadi 117 kes.

Hari ini, sebanyak 466 kes positif baharu dilaporkan di Sabah daripada keseluruhan 799 kes baharu yang dilaporkan di Malaysia.

Tiga kluster baharu dilaporkan di Sabah hari ini iaitu kluster Rumah Merah, kluster Telipok yang merekodkan 10 kes positif dan kluster Sembulan (12).

Noor Hisham berkata, tiga kluster baharu di Sabah itu antara lapan kluster baharu dilaporkan di Malaysia. Antara kluster baharu yang lain adalah kluster Merpati, Selangor dengan 45 kes positif, kluster Astaka, Selangor (32), kluster Titian, Labuan (11), kluster Gala, Negeri Sembilan (8).

Sementara, 65 kes baharu dilaporkan di Wilayah Persekutuan Labuan.

Tambahan kes baharu itu menjadikan bilangan kumulatif kes di Malaysia sebanyak 30,889 kes. Sebanyak 10,392 kes aktif dengan 90 kes ditempatkan di Unit Rawatan Rapi (ICU) dan 20 kes memerlukan bantuan alat pernafasan.

Manakala, kes pulih yang dilaporkan hari ini adalah 491 kes, dengan bilangan kumulatif sebanyak 20,248 kes.- BorneoToday


UMNO Mahu Labuan Dikembalikan Kepada Sabah

KOTA KINABALU: UMNO Sabah menawarkan empat perjanjian baru untuk rakyat negeri ini sebagai manifesto bagi Pilihan Raya Umum (PRU) ke-15.

Pengerusi Badan Perhubungan UMNO Sabah, Datuk Seri Bung Moktar Radin, berkata tawaran pertama ialah kerajaan Persekutuan tidak boleh lagi merancang pembangunan di Sabah kerana tugas itu akan dilakukan oleh kerajaan negeri Sabah sepenuhnya.

“Kita hanya akan minta peruntukan. Kalau kita jangka peruntukan satu tahun RM5 atau 10 bilion, kerajaan Persekutuan menyerahkan dalam bentuk tunai kepada kerajaan Sabah dan akan diletakkan dalam perbendaharaan.

“Kedua, semua agensi kerajaan Persekutuan yang ada di Sabah harus dipegang oleh orang Sabah.

“Ketiga, Labuan akan kita kembalikan semula ke negeri Sabah dan akan dijadikan sebagai daerah tambahan negeri ini.

“Keempat, kita akan pastikan parti menguasai kerajaan sebab kita tidak mahu parti yang memerintah tidak akan berpanjangan apabila sudah tidak sehaluan dengan matlamat kerajaan Persekutuan,” katanya.

Beliau berkata demikian dalam sidang media yang diadakan bertempat di sini, hari ini.

Sementara itu, beliau turut berkata tawaran terbabit hanya sebahagian dan selebihnya belum dapat diumumkan lagi berikutan harus diperincikan terlebih dahulu.

Dalam pada itu, Bung berkata, pihaknya menjangka PRU-15 akan berlaku tidak lama lagi kerana beberapa faktor yang tidak dijangka.

“Saya menjangka PRU-15 berlaku bila-bila masa kerana waktu sudah tidak lama, malah dijangka pada tahun 2021. Ekonomi seluruh dunia adalah dalam keadaan tidak baik.

“Jadi, saya rasa UMNO Sabah harus bersedia bila-bila masa sahaja,” katanya.- BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


TERKINI: 14 Lagi Kes Terbaru Covid-19 Dilaporkan Di Malaysia

KEMENTERIAN Kesihatan Malaysia (KKM) menerusi satu tweet di Twitter @KKMPutrajaya melaporkan tentang penemuan 14 kes positif baharu COVID-19 di negara ini.

Menurutnya, sebahagian besar kes tersebut adalah dalam kontak rapat dan berkait dengan satu kes kluster, iaitu kes ke-26.

Ini bermakna, 21 kes positif dari kluster ini iaitu 14 kes hari ini dan tuju kes yang telah diumumkan semalam.

Sambungan pada thread menyatakan lagi, 50 kes setakat ini termasuk 22 yang telah sembuh dan discaj.

Pengesanan kontak rapat masih berjalan dan KKM berharap maklumat tepat diberikan ketika siasatan.

TERKINI: 14 lagi kes baharu positif #COVID19 di Malaysia, 4 Mac. Sebahagian besar kes ini adalah kontak rapat dan berkait dgn satu kes kluster iaitu kes ke-26. Ini bermakna, 21 kes positif dari kluster ini iaitu 14 kes hari ini dan 7 kes yg telah diumumkan semalam.


Imam Surau Kampung Mamaitom Tenom Maut Ditetak Sepupu

TENOM: Seorang Imam maut selepas ditetak oleh sepupunya sendiri ketika selesai solat subuh dalam kejadian berhampiran surau Kampung Mamaitom, di sini, awal pagi tadi.

Dalam kejadian jam 5.30 pagi itu, mangsa Platani Ukir, 35, dikatakan baru selesai menunaikan solat subuh di surau kampung berkenaan lalu kembali semula ke tempat letak motosikalnya yang berada di tepi jalan.

Ketua Polis Daerah Tenom, Deputi Superintendan Hasan Majid berkata, mangsa dipercayai diserang dari arah belakang oleh suspek dan menetak di bahagian belakang kepala hingga menyebabkan parah dan meninggal dunia serta merta di lokasi kejadian.

“Saksi kejadian yang menyedari perkara itu selepas terdengar bunyi bising lalu melihat mangsa terbaring dan suspek menekan leher mangsa sambil memegang tukul dan terdapat sebilah parang dipinggangnya.

“Saksi cuba membantu tetapi dihalang oleh suspek sebelum menghubungi pihak polis untuk bantuan,” katanya ketika dihubungi, hari ini.

Menurutnya, sepasukan polis yang tiba di lokasi kejadian menahan suspem dan turut merampas sebilah parang dan tukul daripada suspek terbabit.

“Siasatan lanjut mendapati mangsa adalah sepupu kepada suspek.

“Siasatan juga mendedahkan bahawa suspek dipercayai seorang pesakit mental. Punca kejadian masih dalam siasatan,” katanya.

Menurutnya, siasatan masih diteruskan dan suspek berusia 53 tahun kini ditahan di lokap Ibu Pejabat Polis Daerah (IPD) Tenom.

“Kes disiasat mengikut Seksyen 302 Kanun Keseksaan,” katanya.


Pematuhan SOP PKP Di Sabah Merosot

KOTA KINABALU: Tahap pematuhan orang ramai terhadap prosedur operasi standard (SOP) Perintah Kawalan Pergerakan (PKP) 2.0 di Sabah masih rendah, malah menunjukkan penurunan.

Ia berikutan purata pematuhan keseluruhan pada hari ini hanya 93 peratus di semua 19 daerah yang dipantau, berbanding purata 93.5 peratus yang dicatatkan semalam dan 93.75 peratus pada hari pertama PKP, kelmarin.

Menteri Kerajaan Tempatan dan Perumahan Sabah Datuk Masidi Manjun berkata, situasi itu sangat membimbangkan dan tidak sepatutnya dipandang mudah.

“Hari ini, semua daerah mencatat kadar pematuhan SOP sebanyak 93 peratus saja. Kita tidak tahu sama ada orang ramai terkejut apabila PKP dilaksanakan menyebabkan ramai keluar atau tidak peduli dengan bahaya Covid-19.

“Sebelum ini, kalau kita ke bandar, kita lihat rakyat seperti sudah leka seolah-olah tiada masalah besar berlaku di negeri kita sedangkan kita berdepan masalah yang serius,” katanya pada sidang media perkembangan Covid-19 Sabah di sini, hari ini.

Semua 19 daerah yang terbabit dalam pemantauan SOP PKP di Sabah ialah Kota Kinabalu, Penampang, Sandakan, Lahad Datu, Tawau, Papar, Kota Belud, Kinabatangan, Kudat, Beaufort, Kunak, Semporna, Kota Marudu, Beluran, Ranau, Tuaran, Keningau, Tenom dan Sipitang.

Masidi yang juga jurucakap Covid-19 Sabah berkata, berikutan tahap pematuhan yang masih rendah itu, pihak polis akan mengambil tindakan tegas tanpa sebarang kompromi terhadap sesiapa yang dikesan melanggar SOP.

“Saya ada berbincang dengan Pesuruhjaya Polis Sabah hari ini dan beliau memaklumkan akan mengambil tindakan terhadap semua pelanggaran SOP yang dikesan.

“Apa yang penting kita perlu sama-sama menjaga diri dan keluarga kita serta semua yang ada di sekeliling kita kerana kita sekarang berdepan dengan ancaman virus yang boleh membunuh,” katanya.

Sementara itu, Masidi berkata, sebanyak 65 sekatan jalan raya (SJR) dilaksanakan di Sabah dalam tempoh 24 jam lalu membabitkan pemeriksaan 29,621 kenderaan dengan 73 diarah berpatah balik, manakala 55 kompaun dikeluarkan atas kesalahan melanggar SOP.

Katanya, penguatkuasaan SOP turut dijalankan di perairan laut Sabah oleh Pasukan Polis Marin (PPM) yang membabitan 34 pemeriksaan di kawasan pantai timur dan empat pemeriksaan di perairan Kota Kinabalu serta Labuan.

Mengenai SOP had pergerakan radius 10 kilometer yang ditetapkan kerajaan, Masidi berkata, pihak polis boleh menggunakan budi bicara untuk membenarkan orang ramai yang perlu bergerak melebihi had itu bagi membeli barang keperluan.

“Kita faham di luar bandar, ada penduduk perlu bergerak lebih 10 kilometer dari kediaman untuk membeli barang keperluan di pekan atau kedai terdekat.

“Namun, bagi mereka yang tinggal di kawasan bandar, tiada alasan perlu bergerak lebih 10 kilometer kerana saya yakin banyak kedai berhampiran tempat tinggal penduduk menjual barang keperluan,” katanya. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Suri Rumah Cetus Kluster Kampung Bergosong Di Tawau

KOTA KINABALU: Seorang suri rumah yang dijangkiti Covid-19 mencetuskan satu lagi kluster baharu di Sabah semalam iaitu Kluster Kampung Bergosong di Tawau.

Jurucakap perkembangan harian Covid-19 Sabah, Datuk Masidi Manjun berkata, kluster terbabit kluster jenis komuniti dan tempat kerja yang merekodkan jumlah terkini sebanyak 21 kes.

“Kes indeks adalah seorang suri rumah dari Kampung Bergosong yang disahkan positif Covid-19 melalui saringan bergejala pada 13 April lepas.

“Saringan terhadap kontak rapat kemudiannya mendapati lapan kes positif termasuk ahli keluarga kes indeks. Hasil penelitian, kes indeks dipercayai mendapat jangkitan ketika menghadiri majlis kenduri tahlil pada 8 April lalu.

“Selain itu, saringan di tempat kerja iaitu di Ladang Prosperous Kampung Bergosong turut dijalankan berikutan salah seorang daripada kontak rapat yang dikesan positif adalah pekerja di ladang terbabit.

“Hingga kini, aktiviti pengesanan kontak rapat dan mengenal pasti punca jangkitan masih giat dijalankan,” katanya dalam satu kenyataan media, semalam.

Dalam pada itu, Masidi yang juga Menteri Kerajaan Tempatan dan Perumahan merangkap Menteri Kewangan II negeri berkata, jumlah kes harian Covid-19 semalam kekal mencatatkan kes sebanyak dua angka.

“Berdasarkan laporan Jabatan Kesihatan Negeri Sabah (JKNS), jumlah kes positif baharu Covid-19 pada hari ini (semalam) adalah sebanyak 89 kes, menjadikan jumlah kumulatif sebanyak 58,136 kes dan tiada sebarang kematian direkodkan hari ini (semalam).

“Jumlah pesakit Covid-19 yang sembuh dan dibenarkan keluar dari hospital seramai 162 menjadikan jumlah kumulatif 56,771 orang,” katanya.- HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


KDN Bakal Laksana Operasi Besar-Besaran Tahan PATI

PUTRAJAYA : Operasi besar-besaran bagi menahan pendatang asing tanpa izin (PATI) akan dilaksanakan Kementerian Dalam Negeri (KDN) sejurus tamat tempoh Pelan Rekalibrasi PATI, 31 Disember depan.

Menteri Dalam Negeri, Datuk Seri Hamzah Zainudin berkata, operasi berkenaan akan turut disertai oleh agensi Kementerian Sumber Manusia (KSM).

Menurutnya, majikan yang masih menggaji PATI digesa tampil untuk berdaftar supaya mereka yang berada di Malaysia mempunyai dokumen sah.

“Suka untuk saya ingatkan bahawa pelan ini merupakan suatu peluang kepada semua majikan,” katanya pada sidang akhbar selepas mempengerusikan Mesyuarat Jawatankuasa Bersama Antara Menteri Dalam Negeri dan Menteri KSM, Datuk Seri M Saravanan Mengenai Pengurusan Pekerja Asing.

Beliau berkata, sehingga 21 Oktober lalu, seramai 147,705 PATI telah berdaftar untuk Program Rekalibrasi Pulang.

“Daripada jumlah tersebut, seramai 124,423 PATI telah pulang ke negara asal dan kerajaan telah menjana RM71,368,700 melalui bayaran kompaun yang dikutip,” katanya.

Ujarnya, seramai 212,926 PATI telah berdaftar dalam Program Rekalibrasi Tenaga Kerja untuk diregularisasikan sebagai pekerja asing yang sah.

“Daripada jumlah tersebut, seramai 34,318 PATI telah lulus verifikasi dan 20,889 gagal, manakala 157,719 PATI masih belum hadir proses verifikasi di Jabatan Imigresen Malaysia (Imigresen),” katanya.

Hamzah berkata, kutipan wang cagaran terkumpul bagi Program Rekalibrasi Tenaga Kerja sehingga 20 Oktober adalah sebanyak RM106,463,000.

“Kutipan hasil bagi program ini adalah RM4,146,266.50 yang merangkumi bayaran rekalibrasi, levi, pas, visa dan bayaran proses,” katanya.

Ditanya mengenai punca PATI gagal dalam verifikasi Program Rekalibrasi Tenaga Kerja, Hamzah berkata, ia disebabkan faktor umur.

“Polisi selama ini adalah apabila seseorang pekerja asing untuk berada di negara ini, mereka hanya boleh berdaftar ketika umur 45 tahun, kemudian kita benarkan sambung sehingga 10 tahun.

Apabila umur 55 tahun sepatutnya mereka balik tetapi disebabkan masalah Covid-19, kita masih belum ada polisi bagaimana untuk mengiktiraf mereka sama ada dihantar pulang atau sebagainya,” katanya.

Ujarnya, terdapat PATI yang masih mahu meneruskan pekerjaan di negara ini.

“Kita dapat penjelasan daripada jemaah menteri kerana itu adalah polisi baharu, sebab itu kita tidak umum hari ini,” katanya. – SINAR


ESCCOM Tahan 3 Pengikut Ajaran ilmu Batin & Kebal ‘Wali Tujuh’

LAHAD DATU: Tiga pengikut kumpulan “Wali Tujuh” yang membawa ajaran ilmu batin dan kebal ditahan Pasukan Kawasan Keselamatan Khas Pantai Timur Sabah (ESSCOM) dalam serbuan di sebuah rumah pekerja di Ladang Bukit Keram, Kinabatangan, semalam.

Tiga lelaki berkenaan yang juga pendatang asing tanpa izin (PATI) ditahan untuk siasatan lanjut oleh Ibu Pejabat Polis Daerah (IPD) Kinabatangan, kerana disyaki terbabit dengan kegiatan ajaran meragukan.

Komander ESSCOM, Hamzah Ahmad, berkata susulan penahanan suspek terbabit, beberapa barang peribadi milik salah seorang individu iaitu kalender putikaan, pisau, senjata jenis lastik dan pelbagai jenis tangkal dirampas.

Katanya, berdasarkan risikan awal, kumpulan ini diketuai oleh seorang guru dengan dibantu dua individu.

“Kumpulan ini mula bergiat aktif sejak tiga bulan lalu dengan membawa ajaran ilmu batin dan kebal yang telah berkembang pantas.

“Kumpulan ajaran ini juga menarik minat penyertaan pekerja ladang khususnya warga asing di sekitar Lahad Datu dan Kinabatangan,” katanya dalam kenyataan.

Hamzah berkata, pada waktu ini, kumpulan terbabit mempunyai seramai 20 pengikut terdiri daripada warga asing yang merupakan pekerja ladang di sekitar daerah berkenaan.

Sehubungan itu, beliau mengingatkan orang ramai agar tidak terpengaruh dengan ajaran atau dakyah baharu yang boleh menimbulkan ketidakharmonian dalam kalangan masyarakat setempat.

Katanya, tindakan tegas tanpa kompromi akan diambil terhadap mana-mana individu dan kumpulan yang sengaja mengganggu gugat ketenteraman awam dan keselamatan di Zon Selamat Timur Sabah (ESSZONE).

14 PATI Masuk Sabah Secara Haram Berjaya Ditahan


Kisah Cinta Bunga & Ashraf Sinclair, Dari Awal Pertemuan Hingga ‘Pemergian’ Yang Memisahkan

Ikatan suami isteri yang dibina hampir 12 tahun membuatkan pasangan Bunga Citra Lestari dan Allahyarham Ashraf Sinclair menjadi pasangan yang paling romantis tanpa kontrovesi.

Namun, keluarga ini ditakdirkan untuk berpisah di dunia dan hanya tinggal kenangan manis sahaja. Berikut adalah kisah perjalanan cinta Bunga Citra Lestari dan Asharaf Sinclair yang penuh harmoni dan romantis.

Momen awal kisah cinta antara Ashraf dan Bunga…

Menurut CNN Indonesia, pasangan ini bertemu sewaktu BCL mempromosikan satu album yang bertajuk Cinta Pertama di Kuala Lumpur. Memang benar jodoh itu rahsia Allah. Dalam satu program Arwah Ashraf telah menggantikan rakannya untuk menemu bual BCL.

Kisah cinta Bunga dan Ashraf ini berlarutan hingga tahun 2008 dan pada bulan November 2008 dengan sah, BCL menjadi isteri kepada arwah Ashraf di Masjid al Bina Senayan, Jakarta.

.@bclsinclair dan @ashrafsinclair bertemu saat BCL mempromosikan album Cinta Pertama. #Ashraf menggantikan rekannya untuk mewawancarai BCL. Seperti apa runut cerita cinta keduanya? https://t.co/PmBjJPlE46 #CNNIndonesia pic.twitter.com/ukGJ93nfIT


Tengah Khusyuk Main PUBG, Tiba-Tiba Lelaki Ini Diserang Strok & Meninggal Dunia

Seorang lelaki berusia 25 tahun secara tiba-tiba diserang strok dan meninggal dunia ketika sedang asyik bermain permainan PUBG.

Difahamkan, kejadian itu berlaku pada 16 Januari 2020 di Maharashtra, India dan mangsa dibawa ke hospital untuk mendapatkan rawatan sebelum disahkan meninggal dunia pada 18 Januari 2020.

Menurut laporan bedah siasat, strok yang dialami oleh mangsa disebabkan pendarahan teruk di bahagian otak yang dipercayai berpunca dari ketagihan mangsa bermain PUBG.

Tidak dinyatakan sama ada mangsa merupakan pemain tegar PUBG Mobile atau hanya pemain biasa yang terlampau heboh ketika bermain permainan tersebut.

Kejadian terbaru ini sedikit sebanyak menjejaskan imej permainan yang dihasilkan oleh Tencent.

Dalam kes sebelum ini, seorang lelaki meninggal dunia ketika kerana terlalu asyik bermain PUBG sehingga terminum cecair pencuci.

Mangsa, Saurabh Yadav pada hari kejadian dalam perjalanan ke Agra, India bersama dengan rakannya.

Dalam perjalanan, mangsa yang berusia 20 tahun itu mula bermain PUBG.

Bila dia terasa haus, dia terus mengambil botol yang disangkakan botol air lalu meneguk air itu sebelum terasa badannya kepanasan.


Kerajaan Harus Prihatin, Jangan Ada Syarat Rumit Untuk Keluarkan Simpanan KWSP, kata Najib

PETALING JAYA: Bekas perdana menteri Najib Razak terus menggesa kerajaan membenarkan pencarum mengeluarkan simpanan KWSP tanpa syarat terlalu ketat untuk mengharungi tekanan hidup akibat wabak Covid-19.

Beliau tidak menolak kemungkinan segelintir pencarum menipu status kewangan mereka bagi mengeluarkan caruman namun menegaskan ia tidak boleh dijadikan alasan untuk menolak cadangan berkenaan.

“Lebih elok jika ada segelintir yang tersalah di beri berbanding tersalah nafi bantuan kepada seorang yang amat memerlukan bantuan,” kata Najib di Facebook.

“Sebab itu, syarat pengeluaran tidak perlu terlalu ketat atau rumit jika skim pengeluaran ini diluluskan kerajaan Perikatan Nasional,” tambah beliau yang juga bekas menteri kewangan.

Kerajaan bertanggungjawab memastikan caruman KWSP rakyat tidak terjejas dalam jangka panjang.

“Sebuah kerajaan yang prihatin perlu lebih fokus kepada mencari jalan untuk memulihkan dan menambah simpanan usia tua golongan terdesak selepas krisis Covid berakhir, bukan untuk menafikan hak pencarum untuk mengakses wang simpanan mereka pada masa mereka paling terdesak,” kata beliau.

Perdana Menteri Muhyiddin Yassin sebelum ini berkata sukar untuk kerajaan membenarkan pencarum mengeluarkan simpanan akaun 1 KWSP kerana ia untuk simpanan di usia tua mereka.

Isu pengeluaran caruman KWSP semakin diperkatakan menjelang pembentangan Belanjawan 2021 di Dewan Rakyat Jumaat ini.

Ketika ini, semua ahli KWSP berumur bawah 55 tahun boleh membuat pengeluaran wang simpanan dalam Akaun 2 kepada kadar maksimum RM500 sebulan selama 12 bulan.

Najib berkata banyak negara sudah pun membenarkan pencarum menggunakan simpanan tabung usia tua bagi membantu mereka mengatasi kesesakan kewangan kerana ekonomi jatuh merudum.

“Kebanyakan negara-negara tersebut juga meletakkan syarat bahawa pencarum perlu mengemukakan bukti mereka hilang sumber pendapatan atau keadaan kewangan mereka sudah kritikal.

“Jika alasan diberi pencarum ialah untuk bayar deposit bagi X50 sebab kereta itu lawa atau nak beli iPhone 12, mereka akan terus bakulsampahkan permohonan,” kata Najib. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


RM15 Juta Dibelanjakan Dalam Bantuan One-Off Yayasan Sabah

KOTA KINABALU: Sebanyak RM15 juta sudah dibelanjakan menerusi pemberian bantuan One-Off Yayasan Sabah kepada pelajar di negeri ini.

Ketua Menteri, Datuk Seri Mohd Shafie Apdal berkata, bantuan itu adalah untuk membantu pelajar meneruskan pengajian mereka di institut pengajian tinggi masing-masing.

“Sejak kita ambil alih tampuk pemerintahan dan pengurusan Yayasan Sabah, tahun lalu saja sudah sebanyak RM10 juta dan tahun ini RM5 juta. Jadi keseluruhannya RM15 juta dan hari ini seramai lebih 100 penerima menerima bantuan One-Off ini.

“Bantuan ini turut diberikan kepada pelajar di seluruh daerah supaya dapat ringankan beban mereka dalam mengharungi pendidikan untuk diri mereka,” katanya dalam sidang media selepas menyempurkan Majlis Penyampaian Bantuan One-Off Yayasan Sabah, di Menara Tun Mustapha, hari ini.

Tambah beliau lagi, langkah itu perlu dilakukan supaya pelajar ini nanti dapat menawarkan semula perkhidmatan mereka selepas mendapat pekerjaan nanti.

“Langkah ini perlu direalisasikan untuk bantu membantu rakyat kita, kerana kita sedar dan tahu mereka mempunyai ilmu pengetahuan dan pendidikan, maka sedikit sebanyak mereka boleh tawarkan perkhidmatan untuk mendapatkan peluang pekerjaan di sektor yang selaras dengan ilmu mereka perolehi.

“Sekarang ini, Kementerian Pelajaran dan Inovasi Sabah bekerjasama rapat dengan Yayasan Sabah dalam usaha kita membolehkan pelajar ini terus mendapat bantuan saban tahun,” katanya.

Terdahulu, dalam ucapan Pengarah Yayasan Sabah, Datuk Jamalul Kiram Mohd Zakaria berkata, pihak Yayasan Sabah akan terus meningkatkan usaha kerajaan dalam menyediakan tajaan pendidikan kepada pelajar di negeri ini.

“Bantuan One-Off ini adalah cetusan idea Ketua Menteri sendiri dan skim ini dilancarkan pada 21 September 2018 dengan pemberian khas kepada pelajar yang baharu memulakan pengajian tahun pertama mereka di institusi pengajian tinggi.

“Bantuan Pendidikan One-Off diberikan dalam jumlah RM1,000 seorang untuk anak Sabah yang mengikuti pengajian di negeri ini, manakala RM2,000 seorang anak Sabah yang mengikuti pengajian di Sarawak atau Semenanjung berdasarkan kriteria yang ditetapkan,” katanya.

Sehubungan itu, Jamalul berkata, sejak 2018 hingga kini, seramai 10,838 pelajar Sabah menerima bantuan ini dengan jumlah perbelanjaan RM15 juta.

“Di samping bantuan One-Off ini, Kumpulan Yayasan Sabah juga meneruskan usaha dalam menyediakan tajaan biasiswa dan dermasiswa di peringkat sekolah menengah dan pinjaman di peringkat pengajian tinggi,” katanya.- BorneoToday


JKR Yang Patut Selia Jalan Raya, Bung ‘Hentam’ Kementerian Kewangan Sabah

KOTA KINABALU: Timbalan Ketua Menteri, Bung Moktar Radin menyelar tindakan Kementerian Kewangan Sabah yang menarik balik semua kuasa Jabatan Kerja Raya (JKR) untuk menyelia jalan raya di negeri itu.

Katanya, apa yang lebih ‘pelik’, kuasa itu dipindahkan kepada Kementerian Kewangan yang langsung tidak memiliki jurutera berbanding JKR.

“Saya selaku menteri di kementerian ini (kerja raya) kurang berpuas hati dengan apa yang dilaksanakan Kementerian Kewangan berhubung penganugerahan kerja-kerja naik taraf jalan MCDC (Majlis Perbandaran dan Majlis Daerah).

“Kerajaan telah membayar Pembinaan Kekal Mewah (PKM) RM2.6 bilion mulai 2002 hingga 2020, namun rekod menunjukkan dalam data MARRIS (Sistem Maklumat Rekod-Rekod Jalan Raya Malaysia) keadaan jalan MCDC telah merosot dengan teruk sejak syarikat PKM dipilih sebagai syarikat konsesi penyelenggaraan untuk jalan MCDC,” katanya ketika ditemui, di sini, hari ini.

Bung berkata, Suruhanjaya Pencegahan Rasuah Malaysia (SPRM) pada 2016 telah meminta Kementerian Kewangan Sabah menyerahkan pengawasan teknikal kejuruteraan kepada JKR kerana ia jabatan bagi menangani semua perkara teknikal di Sabah.

Sehubungan itu, katanya, JKR Sabah telah dilantik sebagai pengarah projek untuk mengawasi kerja-kerja penyelenggaraan jalan MCDC dari 2017 hingga 2020 dan telah membuat peningkatan yang besar untuk menambahkan panjang penyelenggaraan jalan MCDC menjadi 8,165km dan bukannya 6,000km yang diminta oleh PKM pada 24 Mei lalu.

“Tetapi malangnya lagi, Kementerian Kewangan Sabah juga mengeluarkan satu surat pada 28 atau 29 hari bulan, iaitu menarik semua kuasa JKR dan memindahkan kepada kuasa di menteri kewangan untuk menyelia jalan raya ini.

“Saya pun tidak tahu, ada di mana Kementerian Kewangan dan kerajaan tempatan mempunyai jurutera, yang pakar dan arif dalam hal jalan raya…tiba-tiba mereka telah mengeluarkan satu surat,” katanya.

Bung berkata, beliau mempersoalkan perkara itu bukan kerana tidak dapat mengendalikan penyeliaan jalan raya di Sabah sebaliknya kerana kemarahan rakyat terhadap kualiti jalan raya di negeri itu.

Katanya, perkara itu tidak seharusnya berlaku selain perlu dibincang dengan lebih terperinci.

“Saya dianggap macam ‘rubber stamp’, saya bukan marah kerana tidak dapat mengendalikan perkara ini tetapi saya marah dan rakyat pun marah, perkara ini harus dihentikan.

“Kita perlu menumpukan dan mempertingkatkan kualiti jalan raya kita termasuk menambah jalan raya tidak berturap atau 60% jalan raya MCDC yang tidak berturap, diturap.

“Kalau kita dapat mungkin 10% setiap tahun ataupun 5% (penyelenggaraan jalan), bermakna 10 tahun kita dapat 50%, tetapi sekarang ini kita dapat kosong,” katanya.

Kementerian Kewangan Sabah kini diterajui Ketua Menteri Hajiji Noor sebagai menteri kewangan 1 manakala Masidi Manjun sebagai menteri kewangan 2.

Sementara itu, Bung turut menyifatkan tindakan Kementerian Kewangan Sabah itu boleh menimbulkan kemarahan rakyat yang mendorong kepada pertukaran kerajaan pada masa akan datang.

“Jadi saya ingin menyuarakan ini supaya Kementerian Kewangan Sabah dapat melihat perkara ini untuk kebaikan rakyat, kita tidak boleh menidakkan suara rakyat.

“Rakyat sering kali menukar kerajaan sebab mereka sudah bosan, sebab tindakan daripada kerajaan selalu salah dan tidak ada fokus kepada masalah yang dihadapi rakyat,” katanya. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Sokong Petisyen Tukar Mykad

KOTA KINABALU: Rakyat negara ini diseru menyokong gerakan menandatangani petisyen bagi menarik dan menukarkan MyKad sedia ada kepada yang baharu.

Presiden Pertubuhan Kinabalu Progresif Bersatu (UPKO), Datuk Seri Wilfred Madius Tangau berkata, seluruh ahli UPKO akan menandatangani petisyen terbabit seiring perjuangan parti berkenaan berhubung isu penyelewengan dan pemberian kewarganegaraan secara rasuah kepada pendatang asing tanpa izin (Pati) di Sabah.

“Saya difahamkan, petisyen secara atas talian ini dimulakan sekumpulan aktivis di Semenanjung Malaysia yang mendesak kerajaan melaksanakan cadangan mewujudkan kad pengenalan baharu dengan segera.

“Petisyen ini menunjukkan ramai pihak membuka mata terhadap penyelewengan yang berlaku terhadap pemberian kewarganegaraan di negara ini,” katanya di Youtube miliknya kelmarin.

Datuk Madius yang juga Timbalan Ketua Menteri Sabah menegaskan isu berkenaan di Sabah sangat jelas sekiranya dinilai dari segi peningkatan penduduk yang mendadak dan tidak masuk akal.

Menurutnya, pihaknya mendapati mereka mempunyai MyKad yang sah tetapi dibeli dengan harga RM2,000 sehingga RM10,000.

Beliau yang merangkap Menteri Perdagangan dan Perindustrian Sabah menambah, penukaran kad pengenalan bukan sesuatu perkara baru.

“Negara sudah menukarkan kad pengenalan sekurang-kurangnya empat kali sebelum ini,” katanya.- Harian Metro


4850 Bungkus Rokok Seludup Dirampas Di Tawau

TAWAU : Pasukan Polis Marin (PPM), berjaya merampas 4850 bungkus rokok seludup dalam satu serbuan menerusi Ops Gelora Khas di Batu 3 Jalan Apas, di sini kelmarin.

Dalam kejadian kira-kira jam 10.30 malam itu, unit risikan Marin (URM) bertindak melakukan pemeriksaan ke atas sebuah rumah atas air di lokasi tersebut sebaik menerima maklumat berkaitan aktiviti itu.

Pegawai Pemerintah Markas Operasi PPM Tawau, Deputi Superintendan Polis Mohd Nazari Ismail berkata pasukannya yang melakukan pemeriksaan mendapati rumah tersebut tidak berpenghuni.

“Pemeriksaan lanjut ke dalam sebuah bilik di rumah tersebut telah menjumpai tujuh buah kotak dan tiga bungkusan plastik hitam yang mengandungi pelbagai jenis rokok disyaki diseludup dari negara jiran.

“Sepanjang pemeriksaan dijalankan, tiada siapa yang tampil mengaku sebagai pemilik barang berkenaan,”katanya dalam kenyataan media, di sini semalam.

Beliau berkata, kesemua rokok tersebut dirampas dan dibawa ke pangkalan Marin Tawau sebelum diserahkan kepada Ibu Pejabat Polis Daerah (IPD) Tawau untuk tindakan selanjutnya.

“Nilai keseluruhan rampasan rokok tersebut selepas cukai dianggarkan berjumlah RM59,967.60 dan kes disiasat mengikut Akta Kastam 1967,”katanya. – Utusan Borneo


Lori Pembancuh Simen Terbabas; Dua Lelaki, Seorang Perempuan Maut Di Pahu, Kiulu

TUARAN: Dua lelaki dan seorang perempuan maut dalam satu kemalangan jalan raya melibatkan sebuah lori pembancuh simen di Jalan Kampung Pahu Sinopukan Kiulu hari ini.

Ketua Polis Daerah Tuaran Deputi Superitendan Dzulbaharin Ismail berkata kemalangan tersebut berlaku apabila lori pembancuh simen yang dinaiki seramai enam individu terbabas dengan sendiri.

Kemalangan maut itu berlaku lebih kurang pukul 1.30 petang.

“Dalam kemalangan tersebut terdapat enam orang mangsa iaitu seorang pemandu dan lima orang penumpang.

“Tiga orang mangsa yang terdiri daripada seorang perempuan dan dua orang lelaki dewasa telah meninggal dunia. Manakala tiga orang mangsa lain mengalami cedera parah,” katanya dalam satu kenyataan di sini pada Khamis.

Dzulbaharin berkata lima orang penumpang dan pemandu lori tersebut merupakan pekerja buruh projek jalanraya Kiulu – Rondoggung.

Jelasnya siasatan awal mendapati ketika menuruni bukit, lori tersebut telah hilang kawalan dan merempuh kaki bukit lalu terbabas serta terbalik beberapa kali sejauh lebih kurang 70 meter.

“Dua mangsa telah meninggal dunia di tempat kejadian manakala seorang mangsa meninggal dunia semasa dalam perjalanan ke hospital Tuaran.

“Tiga mangsa lain yang mengalami cedera parah masih menerima rawatan lanjut di hospital Tuaran,” jelasnya.

Tambahnya kes kemalangan tersebut disiasat di bawah Seksyen 41(1) Akta Pengangkutan Jalan 1987. -SabahNewsToday


Boleh Buka Kedai Makan Sehingga Lepas Sahur

KUALA LUMPUR: Kerajaan hari ini mengumumkan bersetuju untuk membenarkan semua restoran, warung, gerai, kedai makan, atau perkhidmatan penghantaran melanjutkan operasi mereka sehingga selepas waktu sahur iaitu pukul 6 pagi.

Menteri Kanan (Keselamatan) Datuk Seri Ismail Sabri Yaakob berkata, keputusan itu dibuat selepas mengambil kira keperluan orang ramai untuk bersahur.

“Sebelum ini operasi kedai makan dihadkan sehingga pukul 12 malam, atau mengikut syarat lesen yang dikeluarkan PBT.

“Jadi, ianya menimbulkan kesukaran warga yang memerlukan makanan untuk bersahur,”

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


“Sumandak Sabah Pandai Angkat Padi,” – Kagum Lihat Isteri Afiq Muiz, Pachara Apin Angkat Guni Padi!

Beberapa jam yang lalu, pelakon dan model Pachara Apin atau nama muslimnya, Nur Aaira Mahdeya ada berkongsi beberapa keping foto dirinya sedang mengisi beras padi yang sudah dijemur ke dalam beberapa karung guni yang tersedia.

Lebih kagum, foto-foto yang dikongsikan itu turut memperlihatkan isteri kepada pelakon Afiq Muiz itu turut mengangkat karung guni berisi beras untuk diletakkan ke dalam stor penyimpanan.

“Sumandak Sabah pandai angkat padi,” tulisnya ringkas. Lalu perkongsian tersebut turut mendapat perhatian netizen yang rata-ratanya memuji tindakan yang dilakukan bintang itu.

Terdahulu, namanya secara tiba-tiba mendapat perhatian apabila Afiq Muiz menerusi media sosial telah memaklumkan telah mengahwinan wanita berkenaan dalam sebuah majlis kecil serta tertutup yang hanya dihadiri keluarga terdekat.


19,733 Kes Positif Baharu Covid-19 Hari Ini

PUTRAJAYA: Kementerian Kesihatan Malaysia hari ini mencatatkan bilangan kes positif Covid-19 iaitu 19,733. Daripada jumlah tersebut, negeri Sarawak mencatat kes tertinggi dengan catatan kes sebanyak 3,100. Ini menjadikan jumlah kumulatif kes positif Covid-19 adalah 1,900,467.

Menerusi laman Twitter rasmi Ketua Pengarah Kesihatan, Tan Sri Dr Noor Hisham menunjukkan menurunan kes bagi negeri Selangor (2,989) dan Wilayah Persekutuan Kuala Lumpur (537).

Pulau Pinang – 2,474 (100,906)Negeri Sembilan – 256 (93,527)Kelantan – 1,471 (88,287)Perak – 1,319 (77,476)Melaka – 375 (51,588)Pahang – 700 (48,807)Terengganu – 904 (39,232)WP Labuan – 7 (9,850)WP Putrajaya – 29 (5,627)Perlis – 74 (2,466)


SD Sudah Diserah, Kini Terpulang Pada Agong

KUALA LUMPUR: Ahli Parlimen daripada PKR, DAP dan GPS antara yang sudah menyerahkan akuan berkanun (SD) kepada Yang di-Pertuan Agong bagi menamakan calon perdana menteri sebelum 4 petang hari ini.

Barisan Nasional (BN) sudah menyerahkan SD menyokong Naib Presiden Ismail Sabri Yaakob sebagai perdana menteri manakala Perikatan Nasional (PN) masih belum menyatakan pendirian siapa mahu dinamakan.

“Semua Ahli Parlimen Umno dan BN sudah menyerahkan SD masing-masing malam tadi dan pagi ini kami hanya memastikan semua Ahli Parlimen sudah menyerahkannya,” kata Setiausaha Agung Umno Ahmad Maslan kepada FMT.

Beliau turut mengesahkan semua Ahli Parlimen BN menyokong Ismail sebagai calon perdana menteri.

Ahli Parlimen Pontian itu berkata, “semua 18 SD” daripada PAS juga sudah diserahkan kepada Istana Negara awal hari ini sambil menambah beliau dimaklumkan perkara itu ketika mesyuarat bersama pemimpin PAS di Pusat Dagangan Dunia Kuala Lumpur.

Pengerusi PN Muhyiddin Yassin dijangka mengumumkan pendirian gabungan itu berhubung calon perdana menteri petang ini.

Kebanyakan parti politik lain turut mengesahkan sudah menyerahkan SD masing-masing.

“Ya, semua SD sudah diserahkan,” kata Pengarah Komunikasi PKR Fahmi Fadzil.

Mesej di kumpulan WhatsApp DAP untuk petugas media turut mengesahkan bahawa semua Ahli Parlimen parti itu sudah “menyerahkan SD mereka masing-masing”

Sementara itu, Setiausaha Agung Amanah Hatta Ramli memberitahu FMT semua 11 Ahli Parlimen Amanah telah menghantar SD mereka kira-kira 2.40 petang.

Ketua Penerangan Pejuang Ulya Aqamah Husamudin juga mengesahkan Ahli Parlimen parti itu telah menyerahkan SD mereka.

Ahli Majlis Tertinggi Parti Pesaka Bumiputera Bersatu (PBB), Wan Junaidi Tuanku Jaafar, memberitahu FMT bahawa “17 Ahli Parlimen disahkan (telah) hantar”.

“YB yang lain tidak dapat datang ke Kuching sebentar tadi,” katanya.

PBB adalah komponen utama dalam GPS, gabungan kerajaan di Sarawak yang mempunyai 18 Ahli Parlimen

Ahli Parlimen Labuan daripada Warisan Rozman Isli juga mengesahkan semua Ahli Parlimen parti itu menyerahkan SD mereka sebelum tarikh akhir 4 petang hari ini.

Katanya, SD yang ditandatangani dihantar melalui e-mel dan WhatsApp ke Istana Negara.

Dalam pada itu, pembantu presiden STAR Jeffrey Kitingan juga mengesahkan bahawa timbalan ketua menteri Sabah sudah menghantar SDnya.

Speaker Dewan Rakyat Azhar Azizan Harun semalam meminta semua Ahli Parlimen memberikan SD bagi menyatakan sokongan mereka terhadap calon perdana menteri selewat-lewatnya 4 petang hari ini.

Walaupun tidak ada format ditetapkan untuk SD yang dihantar kepada setiausaha peribadi Agong, Ahli Parlimen diberitahu bahawa ia mesti merangkumi perincian hanya satu calon dengan pernyataan jelas dan tanpa syarat mengenai sokongan Ahli Parlimen berkenaan.

Azhar berkata, SD juga harus memasukkan tarikh, tandatangan Ahli Parlimen, tandatangan saksi atau cop rasmi sekiranya saksi itu adalah peguam bela, peguam cara, pesuruhjaya sumpah atau notari awam. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


130 Kes Baharu COVID-19 Di Sabah Hari Ini

KOTA KINABALU: Sabah mencatatkan pertambahan sebanyak 130 kes baharu positif COVID-19 daripada 432 kes di seluruh negara pada 5 Oktober.

Ketua Pengarah Kesihatan Tan Sri Noor Hisham Abdullah dalam kenyataannya berkata, jumlah berkenaan menjadikan kumulatif kes COVID-19 di Sabah sebanyak 2,519 kes.

Menurutnya, jumlah kematian seluruh negara masih kekal sebanyak 137 kes manakala seramai 32 pesakit menjalani rawatan di Unit Rawatan Rapi (ICU).

Sebelum ini, Lima daerah di Sabah dikategorikan sebagai zon merah iaitu Tawau, Semporna, Lahad Datu, Kunak, dan Kota Kinabalu.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Polis Sabah Cari 12 Individu Bantu Siasatan

KOTA KINABALU: Jabatan Siasatan Jenayah Komersial (JSJK) Ibu Pejabat Polis Kontinjen (IPK) Sabah mencari 12 individu bagi membantu siasatan berhubung kes jenayah komersial yang berlaku di negeri ini.

Semua individu berusia 29 hingga 64 tahun itu dipercayai terbabit dalam 10 kes penipuan dan dua kes jenayah pecah amanah jenayah (CBT) sejak empat tahun lalu.

Mereka iaitu Johnny Jasman, 40, Zamri Ramli, 35, Azlanshah Hassan Tan, 29, David Yiung Shii Kiong, 50, Adward Saatah, 47, Dihata Mohd Desa, 51, EU Chai Huat, 64.

Selain itu, turut dicari iaitu Wong Shu Shan, 51, Wong Cheng Chun @ Jason, 26, Mohd Khalyfa Yunus, 33, Donny Paul Ating, 43, Timotius Achang Ating, 33.

Ketua JSJK IPK Sabah Superintendan G Moses Govindarajoo berkata, semua kes berkenaan berlaku sekitar 2016, 2018 dan 2020.

Katanya, ia membabitkan penipuan tuntutan invois palsu, jual beli telefon bimbit, jual beli rumah, projek tidak wujud, jual beli pelitup muka, pelaburan dan jual beli tanah serta CBT.

“Kes jenayah komersial ini membabitkan kerugian sebanyak RM695,000 dan RM243,000 manakala tipu jual beli tanah pula sebanyak RM337,000.

“Ada juga yang mengalami kerugian kecil iaitu sebanyak RM400 membabitkan jual beli pelitup muka,” katanya pada sidang media di IPK Sabah, di sini, hari ini.

Katanya, semua 12 individu ini diperlukan bagi membantu siasatan kes terbabit dan orang ramai yang mempunyai maklumat juga boleh tampil menyalurkan maklumat. – HMetro


DAP Sabah tak lobi gelaran Datuk

KOTA KINABALU: DAP Sabah menafikan pernah melobi untuk mendapatkan pingat dan darjah kebesaran negeri yang membawa gelaran Datuk selepas beberapa pemimpinnya tersenarai menerima gelaran itu sempena Hari Jadi Rasmi Ke-65 Yang di-Pertua Negeri Sabah, Tun Juhar Mahiruddin, baru-baru ini.

Memetik laporan akhbar tempatan, Pengerusinya, Datuk Stephen Wong Tien Fatt, berkata walaupun mengakui parti itu sebelum ini memutuskan tidak menerima anugerah membawa gelaran Datuk, situasi parti itu di Sabah berbeza dengan negeri lain.

Beliau berkata, tindakan DAP Sabah termasuk beliau sendiri menerima Panglima Gemilang Darjah Kinabalu (PGDK) yang membawa gelaran Datuk daripada Istana Negeri adalah sebagai menghormati Yang di-Pertua Negeri.

“Dalam Konvensyen DAP memang perkara ini dibangkitkan bahawa pemimpin dan ahli dinasihat tidak menerima apa-apa anugerah, tetapi tiada ada peraturan secara hitam putih mengatakan kita tidak boleh menerimanya.

“Tambahan pula, kami (DAP Sabah) kesuntukan masa kerana senarai sudah dikeluarkan pada sebelah petang 4 Oktober lalu manakala majlis diadakan pada lusa (6 Oktober).

“Ketua Menteri juga menasihati kami supaya tidak risau untuk menerima anugerah itu memandangkan situasi di Sabah adalah berbeza dengan negeri lain,” katanya.

Beliau yang juga Menteri Kesihatan dan Kesejahteraan Rakyat negeri, berkata keputusan untuk menerima anugerah itu tidak harus terus dijadikan isu.


Budak putus kepala kena baham

NEW DELHI: Seorang budak lelaki berusia tiga tahun ditemui mati dalam keadaan terputus kepala selepas dibaham seekor harimau bintang yang masuk ke dalam rumah di utara India.

Daily Mail melaporkan, ketika kejadian Wasim Akram berada di pangkuan ibunya di dapur sebelum haiwan ganas terbabit yang menyeretnya keluar rumah dan masuk ke kawasan hutan berhampiran.

Mayat kanak-kanak itu kemudiannya ditemui tanpa kepala di dalam kawasan hutan berkenaan.

Kejadian itu adalah serangan ketiga membabitkan harimau bintang yang sama dalam tempoh dua bulan dan antara mangsa termasuk seorang bayi berusia lapan bulan yang dibaham pada 7 Disember lalu.

Pada minggu lalu, seorang sami Buddha mati selepas diserang harimau bintang ketika sedang meditasi di dalam hutan di Maharashtra.

Pihak berkuasa di negeri Jammu dan Kashmir kini memburu haiwan berkenaan selepas mendapat arahan kerajaan untuk membunuhnya. – Agensi


Bukan Rintangan Besar, UMNO Sabah Juga Sedia Lawan Bersatu Pada PRU15, Kata Bung

KOTA KINABALU: Ketua Umno Sabah Bung Moktar Radin berkata, parti itu sedia berdepan dengan Bersatu pada Pilihan Raya Umum Ke-14 (PRU14) akan datang.

Katanya, Umno tetap akan bertanding di semua kerusi dimenangi mereka pada PRU14 termasuk di kawasan yang wakil rakyatnya melompat ke Bersatu.

“Di Sabah kita ada Gabungan Rakyat Sabah (GRS) tetapi apabila parti membuat keputusan untuk kita bertanding maka Umno tiada pilihan.

“Umno akan mempertahankan kerusi Parlimen yang dimenangi pada PRU lalu, seterusnya akan memperkasakan parti,” katanya dalam kenyataan, hari ini.

Bung yang juga Timbalan Ketua Menteri berkata, selaku ketua parti di peringkat negeri, pihaknya bukan saja sedia berdepan Bersatu malah juga mana-mana parti dalam GRS sekiranya pertembungan berlaku.

“Kita telah mengharungi pelbagai dugaan yang besar, kita pernah menang, pernah kalah dan menang semula.

“Jadi ini bukan satu rintangan yang besar untuk kita semua bertembung dengan mana-mana parti pada PRU akan datang,” katanya.

Terdahulu semalam, bekas Perdana Menteri Muhyiddin Yassin berkata, Bersatu bersedia melawan Umno dalam pilihan raya akan datang sekiranya parti itu kekal dengan keputusannya untuk tidak bekerjasama. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Ular Sawa Sembuyi Dalam Tong Cat Selepas Baham 6 Ekor Ayam

PAPAR: Seekor ular sawa sepanjang kira-kira 4.5 meter ditemui bersembunyi dalam tong cat, selepas membaham enam ekor ayam dalam reban milik seorang penduduk di Kampung Kinandukan, di sini semalam selepas dimaklumkan oleh penduduk kampung berkenaan.

Penduduk kampung berkenaan, Yusdi Nasip, 40, berkata beliau membuat aduan kepada pihak Angkatan Pertahanan Awam Malaysia (APM).

“Tengah hari semalam, ibu saudara saya melihat ular sawa itu bersembunyi dalam tong cat di tepi reban ayam kepunyaannya dan terus meminta saya menghubungi pihak APM Papar untuk menangkapnya.

“Ular sawa itu memakan enam daripada tujuh ekor ayam milik ibu saudara saya,” katanya ketika dihubungi di sini, hari ini.

Sementara itu, Pegawai Pertahanan Awam Papar, Abdul Razaq Basir, berkata pihaknya menerima panggilan pada jam 12:23 tengah hari, sebelum menghantar empat anggota.

“Kami mengambil masa kira-kira 20 minit untuk menangkap ular yang kekenyangan itu,” katanya.


10 Rumah Atas Air Hangus Kebakaran Di Tanjung Aru Baru

KOTA KINABALU: Sepuluh rumah atas air di Kampung Tanjung Aru Baru, di sini, musnah dalam kebakaran, kira-kira 7 pagi hari ini.

Kebakaran dipercayai bermula dari sebuah rumah sebelum merebak ke kediaman lain dalam tempoh singkat.

Pegawai Perhubungan Awam Jabatan Bomba dan Penyelamat Malaysia (JBPM) Sabah, Mohd Affendy K Ramin berkata, pihaknya menerima panggilan kecemasan pada 7.08 pagi.

Katanya, sepasukan anggota dan pegawai dari Balai Bomba dan Penyelamat (BBP) Kota Kinabalu dan Penampang dikerah ke lokasi kejadian sebelum tiba lima minit kemudian.

“Sebaik tiba di lokasi, api didapati sedang marak sehingga memusnahkan 10 rumah berstruktur kayu atas air.

“Pasukan bomba yang turut dibantu penduduk kampung berjaya mengawal kebakaran daripada terus merebak dan menyelamatkan sebahagian lagi rumah berdekatan,” katanya ketika dihubungi, hari ini.

Affendy berkata, api dikawal pada 7.58 pagi dan operasi memadamkan saki baki api kebakaran masih berjalan.

Katanya, tiada sebarang kecederaan atau kemalangan jiwa dilaporkan dan punca kejadian serta jumlah kerugian masih disiasat Unit Forensik Kebakaran.

Operasi turut dibantu Polis Diraja Malaysia (PDRM), Jabatan Pertahanan Awam (APM), Sabah Electricity Sdn Bhd (SESB) dan Dewan Bandaraya Kota Kinabalu (DBKK).

Pada 25 Mei lalu, 25 rumah di atas air di lokasi berdekatan di Kampung Tanjung Aru turut musnah dalam kebakaran. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


‘Saya Malu Mahu Pergi Hospital’ – Kemaluan Lelaki Ini Tersangkut Dalam Batang Paip 5 Hari & Hampir Mereput

Seorang lelaki berusia 21 tahun di Thailand akhirnya mengambil keputusan untuk pergi ke hospital selepas hampir seminggu kemaluannya tersangkut dalam batang paip besi.Difahamkan, kemaluannya tersangkut selama lima hari selepas dia menggunakan batang paip besi itu untuk menggembirakan dirinya.

Apabila kegembiraannya itu bertukar menjadi tragedi, dia berasa malu untuk meminta bantuan dari sesiapa.

Menceritakan semula bagaimana insiden itu boleh berlaku, mangsa membalut kemaluannya menggunakan stokin sebelum memasukkan alat kelaminnya ke dalam lubang batang paip berukuran lima sentimeter panjang itu. Selepas kegembiraannya memuncak, kemaluannya bengkak teruk dan darah tidak dapat mengalir dengan sempurna lalu tersangkut.

Dalam tempoh lima hari itu mangsa cuba mencari jalan untuk membebaskan kemaluannya itu termasuk menggunakan pelincir tetapi menemui kegagalan. Kemaluannya pula bertukar menjadi kehitaman dan lebam.

Pasukan perubatan mengambil masa selama tiga jam untuk cuba memotong batang besi itu dan sebanyak 25 mata pisau dibazirkan untuk menyelamatkan lelaki tidak guna berkenaan.

Sementara itu doktor berkata, mangsa berisiko kehilangan alat kemaluannya kerana kulit di bahagian itu sudah mereput teruk dan tisu-tisunya turut terjejas.


Anak Kerap Menangis, Bapa Tikam Anak Bertubi-Tubi Sampai Mati

Seorang kanak-kanak berusia empat tahun mati dibunuh bapa kandungnya sendiri dalam kejadian yang berlaku di Kota Tangerang, Indonesia pada Isnin, 16 Disember 2019.Suspek menikam mangsa bertubi-tubi sehingga mati kerana bengang dengan anaknya itu yang selalu menangis membuatkan dia berasa rimas dan terganggu. Selepas itu, suspek menghubungi mertuanya dan meminta dia datang ke rumahnya kerana dia mahu membunuh diri. Tidak berapa lama kemudian, mertuanya tiba dan terpaksa memecah pintu utama dan terkejut apabila mendapati cucunya telah meninggal dunia dengan banyak kesan tikaman. Malam sebelum kejadian, Jusran, 29, jiran suspek terdengar suara mangsa menangis pada jam 3 pagi. Tetapi dia tidak berasa curiga kerana menyangka ia hanya suara tangisan biasa. Jusran juga tidak mendengar sebarang bunyi pertengkaran pada waktu itu tetapi menjelaskan, suspek dan isterinya selalu bergaduh sejak beberapa hari lalu.Bagaimanapun, suspek sempat diselamatkan. Ketika disoal siasat, suspek mengaku membunuh anaknya kerana mangsa tidak mahu diam dan menangis tanpa henti. Difahamkan, suspek dan ibu mangsa sedang dalam proses perceraian dan menunggu dibicarakan di mahkamah. Bedah siasat melaporkan, terdapat banyak kesan tikaman di leher, lengan dan badan mangsa yang telah mati lima jam sebelum ditemui datuknya.Polis turut merampas senjata tajam yang digunakan suspek dalam kejadian itu, untuk siasatan lanjut.Sumber: Tribun Jakarta


Tindakan Segera Akan Diambil – Bung Moktar

… Jalan raya beberapa kawasan terjejas akibat tanah runtuh

KOTA KINABALU: Jabatan Kerja Raya (JKR) akan mengambil tindakan segera berhubung keadaan jalan raya yang terjejas akibat kejadian tanah runtuh di beberapa kawasan.

Timbalan Ketua Menteri I yang juga Menteri Kerja Raya Datuk Seri Bung Moktar Radin berkata, pihaknya meminta pengarah JKR dan jurutera daerah untuk memantau keadaan jalan raya yang terjejas berikutan hujan lebat sejak kelmarin.

Katanya, tindakan segera perlu diambil terutama di kawasan jalan raya yang berlaku tanah runtuh supaya tidak menjejaskan penduduk.

“Sekiranya jalan raya berkenaan di bawah jagaan syarikat konsesi, mereka diminta mengambil langkah pro-aktif untuk membersihkan dan membaik pulih runtuhan terbabit dengan kadar yang segera,” katanya dalam kenyataan di sini semalam.

Beliau berkata, bagi kes jambatan runtuh di Kampung Melangkap Kota Belud, pihaknya turut meminta jurutera daerah dan pengarah JKR meneliti kerosakan yang berlaku.

Menurutnya, jika ia melibatkan tanggungjawab jabatan, tindakan serius akan diambil untuk memperbaikinya melalui peruntukan kecemasan.

Pihaknya juga akan melakukan lawatan ke beberapa tempat yang dilanda banjir bagi melihat sendiri punca berlakunya banjir kilat untuk tindakan susulan.

Katanya, kerajaan juga akan menaik taraf sistem perparitan sebagai langkah bagi mengatasi banjir kilat di beberapa tempat khususnya di sekitar Kota Kinabalu dan daerah yang berhampiran.

Beliau berkata, sistem perparitan sedia ada tidak mampu mengalirkan air dengan baik menyebabkan rumah-rumah di kawasan tanah rendah dinaiki air.

Menurutnya, banjir yang berlaku berikutan hujan lebat agak luar biasa. Selain beberapa lokasi sekitar Kota Kinabalu yang dilanda banjir kilat, beberapa daerah lain seperti Kota Belud dan Tuaran turut sama dilanda banjir yang serius.

Bung berkata, sistem perparitan yang akan dinaik taraf dapat membantu para penduduk dari ancaman banjir kilat terutama pada musim hujan.

Pada masa sama, pihaknya akan mengadakan perbincangan dengan agensi kerajaan lain seperti Jabatan Pengairan dan Saliran (JPS) serta pihak berkuasa tempatan bagi menjalinkan kerjasama untuk menangani masalah banjir kilat yang sering berlaku.

Katanya, beberapa faktor lain seperti pembinaan jalan raya dan pembangunan yang lain antara punca berlakunya kejadian banjir kilat.

Sehubungan itu, beliau meminta pihak pemaju dan kontraktor yang terlibat dalam kerja-kerja pembinaan agar dapat memastikan sistem perparitan sementara dapat dibina.

Selain itu jelasnya, pihak terbabit juga perlu sentiasa memantau dari segi kebersihan agar tidak berlaku halangan yang boleh menyebabkan saluran air tersekat.

Katanya, keadaan itu juga menyebabkan jalan raya sedia ada mudah dinaiki air hingga mengakibatkan kesukaran bagi kenderaan melaluinya.


Kompaun RM10,000 Tidak Munasabah

KUALA LUMPUR: Kadar kompaun maksimum RM10,000 bagi individu yang melanggar peraturan atau prosedur operasi standard (SOP) pencegahan dan kawalan pandemik Covid-19 disifatkan sebagai tidak munasabah.

Presiden Persatuan Perubatan Malaysia (MMA), Profesor Datuk Dr Subramaniam Muniandy berkata, beliau memahami kadar itu dinaikkan bagi memastikan kepatuhan terhadap SOP, tetapi penetapannya perlu dilakukan dengan mengambil kira purata pendapatan rakyat di negara ini.

“MMA sendiri pernah mencadangkan kadar kompaun RM1,000 itu dinaikkan sehingga maksimum RM3,000 memandangkan masih ada yang degil dan tidak mematuhi SOP.

“Tetapi kadar maksimum baru ditetapkan kerajaan terlalu tinggi dan pastinya akan membebankan orang ramai terutamanya dalam situasi ekonomi kini,” katanya ketika dihubungi di sini, semalam.

Sementara itu, Ketua Aktivis Persatuan Pengguna Islam Malaysia (PPIM) Datuk Nadzim Johan meminta kerajaan mengkaji semula kadar maksimum kompaun itu selain menggunakan pendekatan bersifat mendidik bagi menyedarkan masyarakat mengenai kepentingan mematuhi SOP bagi kawalan Covid-19.

Katanya, banyak undang-undang digariskan pihak berkuasa sebelum ini berubah-ubah sehingga menimbulkan tekanan kepada masyarakat terutamanya dalam keadaan kini.

“Undang-undang yang ingin dilaksanakan kerajaan perlulah melalui proses pemikiran dan kajian, bukan proses mengkaji dengan ‘mulut’ saja.

Dalam pada itu, Presiden Persatuan Farmasi Malaysia, Amrahi Buang menyifatkan penetapan kadar kompaun maksimum RM10,000 itu sebagai carrot and stick approach atau pendekatan melalui ganjaran dan hukuman bagi mendidik masyarakat mengenai pematuhan SOP.

Katanya, daripada segi perundangan, apa yang dilakukan kerajaan tidak salah, tetapi penguatkuasaannya perlu meliputi semua lapisan masyarakat tanpa ada yang diberi keistimewaan.

“Kompaun berkenaan dinaikkan berdasarkan perkembangan semasa yang mana masih ada kalangan orang awam yang sengaja tidak patuh SOP.

“Nasihat saya, sentiasa peka dalam pematuhan SOP dan rasanya ia bukan sesuatu yang sukar tambahan lagi selepas lebih setahun penularan Covid-19 berlaku di seluruh dunia.

“Cuma daripada segi implementasi undang-undang ini, ia perlulah meliputi semua. Ramai yang bising kerana pelaksanaan undang-undang sebegini ada masanya bersifat dua darjat,” katanya. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Fasa kedua PKP Tempoh Kritikal, Mustahak

PUTRAJAYA: Tempoh dua minggu Perintah Kawalan Pergerakan (PKP) yang memasuki fasa kedua hari ini, adalah tempoh kritikal dan mustahak bagi menentukan Malaysia berjaya atau tidak memutuskan rantaian penularan wabak COVID-19.

Ketua Pengarah Kesihatan, Datuk Dr Noor Hisham Abdullah, berkata kesan kejayaan itu bagaimanapun amat berkait rapat dengan tingkah laku dan kerjasama orang ramai dalam mematuhi arahan kerajaan sepanjang PKP dikuatkuasakan.

“PKP fasa kedua akan mula dikuat kuasa esok (hari ini) hingga 14 April dan beberapa kawasan juga sudah diisytiharkan sebagai lokasi Perintah Kawalan Pergerakan Diperketatkan (PKPD).

“Namun, tempoh dua minggu yang seterusnya ini adalah mustahak di mana akan menentukan sama ada tindakan yang diambil kerajaan setakat ini memberi impak yang diharapkan,” katanya pada sidang media harian COVID-19, di sini, semalam.

Sehubungan itu, Noor Hisham berkata, Kementerian Kesihatan mengingatkan orang ramai agar duduk di rumah serta mengamalkan etika kebersihan diri seperti kerap membasuh tangan dan jarakkan diri antara satu sama lain.

“Sekiranya bergejala, gunakan penutup hidung dan mulut. Makan secara sihat dengan menyediakan menu sihat dan seimbang. Jalani gaya hidup yang aktif dengan melakukan aktiviti fizikal atau senaman ringan.

“Bagi mereka yang merokok, gunakan peluang ini untuk berhenti merokok,” katanya.

Beliau berkata, berdasarkan statistik selepas dua minggu pelaksanaan fasa pertama PKP, trend jumlah kes baharu yang dilaporkan setiap hari dan jumlah kes harian, terus meningkat dan kadang kala mendatar.

Sementara trend bagi pesakit yang sembuh dan dibenar pulang setiap hari, turut meningkat.

“Selain itu, statistik turut menunjukkan terdapat dua kumpulan usia masyarakat paling tinggi dijangkiti COVID-19 berbanding kumpulan usia yang lain.

“Bagi kumpulan usia yang pertama ialah di antara 26 hingga 30 tahun, dan kumpulan usia kedua pula ialah 56 hingga 60 tahun.

“Faktor kumpulan usia yang muda itu kita rasa mungkin dalam kalangan pelajar atau mereka yang baru kembali dari luar negara atau pun mereka sering keluar walaupun dalam tempoh PKP.

“Bagi kumpulan kedua, kita lihat mereka sebagai ketua keluarga yang selalu keluar untuk membeli barang dan sebagainya dan mungkin dijangkiti ketika itu,” katanya.

Terdahulu, dalam hantaran Facebooknya awal pagi semalam, Noor Hisham turut menegaskan rakyat adalah penentu utama dalam menghentikan pandemik COVID-19 di negara ini.

Katanya, setiap rakyat mempunyai peranan dalam memerangi penularan COVID-19 dengan mematuhi PKP agar berada di rumah masing-masing.

Katanya, masyarakat juga memainkan peranan penting dalam meratakan lekuk penularan COVID-19 bagi membolehkan sistem kesihatan lebih banyak masa dan kapasiti untuk menampung keperluan penjagaan kesihatan mereka.

“Walaupun situasi semasa ini adalah suatu pengalaman yang baharu, sektor kesihatan sudah merancang dan bersiap siaga untuk menghadapi sebarang kemungkinan.

“Dengan pembabitan petugas daripada semua peringkat, kami melakukan yang terbaik demi memastikan keselamatan semua pihak. Sememangnya kesihatan anda tetap menjadi keutamaan kami,” katanya.

Sementara itu, Menteri Kanan (Keselamatan), Datuk Seri Ismail Sabri Yaakob, berkata keputusan sama ada PKP dilanjutkan sehingga fasa ketiga atau keempat, bergantung kepada pematuhan rakyat terhadap perintah itu.

Pada sidang media selepas Mesyuarat Khas Menteri-Menteri Mengenai Pelaksanaan Perintah Kawalan Pergerakan di Bangunan Perdana Putra, semalam, kerajaan katanya, memahami kehendak rakyat yang mahu menjalani kehidupan biasa semula berbanding ketika ini.

“Esok (hari ini) PKP fasa kedua akan dilaksanakan dan ramai yang bertanya apakah akan diteruskan menjadi PKP fasa ketiga dan keempat atau sehingga bulan puasa (Ramadan).

“Saya tahu ramai rakyat mahukan kembali kepada kehidupan biasa.

“Yang boleh memastikan tiada PKP fasa ketiga atau keempat adalah bergantung kepada tuan-tuan dan puan-puan, jika kita terus patuh kepada SOP (prosedur operasi standard) dan arahan kerajaan,” katanya.

Ramadan dijangka bermula 24 April ini, kira-kira seminggu selepas PKP fasa kedua tamat, iaitu pada 14 April ini.

Kerajaan mengisytiharkan PKP bermula 18 Mac lalu selama dua minggu sehingga semalam, dalam usaha memutuskan rantaian penularan COVID-19.

Bagaimanapun, Perdana Menteri, Tan Sri Muhyiddin Yassin dalam perutusan khasnya baru-baru ini mengumumkan PKP dilanjutkan sehingga 14 April ini. – Berita Harian


‘Saya Tidak Pernah Khianati Perjuangan Rakyat Sabah’ – Jeffrey Kitingan

KOTA KINABALU: Presiden Parti Solidariti Tanah Airku (STAR) Sabah Datuk Dr Jeffrey Kitingan menegaskan beliau tidak pernah mengkhianati perjuangan rakyat Sabah walaupun partinya telah memberikan sokongan terhadap penubuhan Perikatan Nasional (PN) melalui kerjasama gabungan parti-parti politik.

Timbalan Menteri Pelancongan, Seni dan Budaya itu berkata, perjuangan untuk mengembalikan hak-hak Sabah dan Sarawak seperti yang termaktub dalam Perlembagaan Persekutuan sentiasa diperjuangkan tidak kira di mana beliau berada.

“Tuduhan (oleh pihak tertentu) saya mengkhianati perjuangan rakyat Sabah tidak betul. Perjuangan itu (kembalikan hak-hak Sabah) saya angkat dan bawa di mana-mana saya pergi. Oleh sebab itu sebagai bukti bila kami menubuhkan kerajaan PN …PN telah bersetuju untuk menubuhkan satu kementerian baharu iaitu Kementerian Hal Ehwal Sabah dan Sarawak.

“Kementerian baharu itu kami fikir lebih sesuai untuk memastikan hak-hak Sabah dan Sarawak dapat dilaksanakan daripada kabinet komiti sebab kabinet komiti hanya melakukan perbincangan dan tiada kesudahannya,” katanya.

Beliau berkata demikian kepada pemberita selepas melakukan lawatan kerja di Pejabat Kementerian Pelancongan, Seni dan Budaya Sabah, di sini, hari ini.

Mengulas lanjut Jeffrey berkata, penubuhan Kementerian Hal Ehwal Sabah dan Sarawak akan memastikan pelaksanaan hak Sabah dan Sarawak dalam Perlembagaan Persekutuan dapat dilaksanakan secepat mungkin.

“Saya juga mencadangkan isu Sabah dan Sarawak dimasukkan dalam piagam PN dan dipersetujui …oleh itu jangan risau, saya sentiasa dengan perjuangan saya untuk Sabah dan Sarawak. Sebagai pemimpin itulah yang perlu kita lakukan,” tegasnya.

Sementara itu, mengulas mengenai lawatan kerjanya, Jeffrey berkata ia bertujuan untuk mendengar taklimat mengenai kementerian itu di Sabah agar perancangan di peringkat pusat dan negeri dapat diselaraskan khususnya mengenai industri pelancongan di negeri ini.

“Sektor pelancongan pada masa kini terjejas teruk akibat Covid-19 …bukan sahaja di Sabah tetapi di seluruh Malaysia dan kita tidak dapat jangkakan bila masalah ini akan pulih. Oleh itu kita perlu fikirkan beberapa cara agar industri pelancongan di negeri ini tidak ‘mati’.

“Oleh itu sepanjang Perintah Kawalan Pergerakan Bersyarat (PKPB) ini kita mungkin boleh membuka beberapa industri pelancongan mengikut prosedur operasi standard (SOP) Kementerian Kesihatan Malaysia. Contohnya ‘jungle trekking’ dan banyak lagi aktiviti lain yang boleh dilaksanakan,” katanya. – BERNAMA

Ikuti kami di Telegram Untuk Mendapatkan Info Dari Negeri Sabah: klik 👉 https://t.me/sabahpost


Suspek curi kabel dicekup

TUARAN: Seorang lelaki ditahan manakala dua rakan subahatnya berjaya melarikan diri selepas disyaki mencuri kabel elektrik di kawasan Taman Perindustrian Kota Kinabalu (KKIP), di sini, semalam.

Kejadian itu disedari oleh pekerja projek elektrik di kawasan berkenaan yang kemudiannya memaklumkan kejadian kepada penyelia projek mereka, jam 1.30 tengah hari.

Susulan itu, salah seorang suspek ditahan oleh pekerja di tapak projek berkenaan manakala dua lagi suspek melarikan diri meninggalkan rakannya.

Ketua Polis Daerah Tuaran, Deputi Superintendan Dzulbaharin Ismail, berkata sebaik menerima panggilan daripada penyelia di tapak projek KKIP itu, sepasukan polis bergegas ke lokasi dan menahan seorang lelaki disyaki terbabit kes curi kabel elektrik.

“Pemeriksaan lanjut, polis turut menemui sejumlah kabel elektrik yang siap dipasang telah dipotong disyaki dilakukan oleh lelaki terbabit.

“Kabel elektrik yang dipotong itu belum berfungsi dan dianggarkan kerugian hampir RM10,000,” katanya ketika dihubungi, hari ini.

Katanya, lelaki berusia 19 tahun kemudian dibawa ke Ibu Pejabat Polis Daerah (IPD) Tuaran untuk siasatan lanjut.

“Siasatan akan diteruskan termasuk mengesan dua lagi suspek yang dipercayai melarikan diri.

“Kes disiasat mengikut Seksyen 379 Kanun Keseksaan atas kesalahan mencuri.- Berita Harian


Penagih bersembunyi menyerupai ‘Lembaga Hitam’ atas siling rumah

KOTA KINABALU: Usaha seorang penagih untuk bersembunyi bagi mengelak ditahan Agensi Anti Dadah Kebangsaan (AADK) gagal apabila pasukan serbuan melihat kelibat ‘lembaga hitam’ pada atas siling sebuah rumah di perkampungan atas air di Kampung Kalansanan, Inanam, di sini, tengah malam tadi.

Dalam serbuan Op Cegah yang dijalankan sekitar jam 1 pagi tadi, lelaki berumur 48 tahun itu difahamkan sudah berkali-kali berjaya meloloskan diri dengan terjun melalui tingkap rumahnya.

Ketua Operasi AADK Kota Kinabalu Lawrance Galleh berkata semasa pasukan serbuan memasuki rumah berkenaan bilik tidur suspek terkunci dari luar.

“Kita melakukan ‘cordoning’ dari luar rumah bagi memastikan suspek tidak terjun melalui tingkap.

“Pasukan serbuan kemudian melakukan pemeriksaan menyeluruh dalam rumah suspek dan salah seorang anggota melihat kelibat ‘lembaga hitam’ pada siling rumah berkenaan,” katanya ketika ditemui SabahNewsToday selepas operasi dijalankan.

Menurut Lawrance, suspek kemudian dipujuk untuk menyerah diri dan tidak lama selepas itu suspek turun dari siling rumah lalu ditahan oleh AADK.

“Suspek juga mempunyai waran tangkap kerana didapati tidak menghadirkan diri untuk perbicaraan kes terhadap dirinya di mahkamah,” tambahnya.

Dalam operasi yang bermula 10 malam dan berakhir empat jam kemudian itu, pihak AADK berjaya menahan seramai 17 individu termasuk empat wanita.

“Daripada jumlah yang ditahan seramai 15 orang termasuk empat wanita berumur diantara 19 hingga 50 tahun didapati positif dadah jenis syabu selepas ujian saringan awal air kencing dijalankan di lokasi serbuan dan di pejabat AADK Kota Kinabalu.” katanya.

Semua yang ditahan disiasat mengikut Seksyen 3(1) Akta Penagih Dadah (Rawatan Dan Pemulihan) 1983. –SabahNewsToday


Sembilan Warga Filipina Lolos Dari Pusat Tahanan

SANDAKAN: Sembilan orang lelaki tahanan di Pusat Tahanan Sementara ( PTS ) Sibuga, Sandakan yang melarikan diri dalam kejadian 2.20 pagi kelmarin, kini sedang giat dikesan.

Kejadian didakwa berlaku ketika hujan lebat, dan tahanan melarikan diri melalui tingkap tandas dengan merosakkan grill tingkap.

Kesemua tahanan yang melarikan diri adalah melibatkan kes imigresen dan dalam proses pengusiran ke Filipina.

Operasi mengesan kesemua tahanan yang melarikan diri telah dilancarkan oleh pihak Polis IPD Sandakan sejurus dimaklumkan tentang kejadian ini.Kes disiasat dibawah sek 223/224 Kanun Keseksaan.

Orang ramai yang mempunyai maklumat berkaitan, diminta berhubung terus dengan bilik Gerakan IPD Sandakan di talian 089- 212222 atau mana mana Balai Polis Berhampiran. – IPD Sandakan

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Kakitangan SESB Maut Kena Renjatan Elektrik

KOTA MARUDU: Kakitangan Sabah Electricity Sdn Bhd (SESB) maut terkena renjatan elektrik ketika menjalankan kerja penyelenggaraan pencawang elektrik di Jalan Langkon – Kudat, Kota Marudu semalam.

Dalam kejadian 11 pagi itu, mangsa, Jacklye Mairin, 31, dari Kampung Rangalau, Kota Belud disahkan meninggal dunia oleh pihak perubatan yang tiba di lokasi.

Ketua Polis Daerah Kota Marudu, Superintendan Mohd Izaan Abdullah berkata, siasatan awal mendapati mangsa bersama seorang lagi rakan sekerja ditugaskan menyelenggara pencawang utama talian elektrik di lokasi.

“Menurut keterangan rakan mangsa, mangsa dikatakan menaiki tangga untuk menukar pin di bahagian atas pencawang.

“Bagaimanapun, rakan mangsa mendakwa melihat mangsa terkena renjatan elektrik sejurus tiba di atas sebelum terjatuh,” katanya ketika dihubungi hari ini.

Mohd Izaan berkata, rakan mangsa menghubungi Hospital Kota Marudu untuk bantuan sebelum mangsa disahkan meninggal dunia di lokasi.

“Mayat mangsa dibawa ke hospital semalam untuk proses bedah siasat dan punca kematian adalah disebabkan renjatan elektrik.”

“Siasatan lanjut diteruskan. Setakat ini kes diklasifikasikan sebagai kematian mengejut,” katanya.


PKP 2.0: Dobi Layan Diri, Kedai Cermin Mata Dibenar Beroperasi

PUTRAJAYA: Kerajaan sudah meneliti semula dan bersetuju ada keperluan bagi kedai cermin mata dan dobi layan diri, dalam kawasan dikenakan Perintah Kawalan Pergerakan (PKP) untuk beroperasi.

Dalam kenyataan hari ini, Menteri Perdagangan Dalam Negeri Dan Hal Ehwal Pengguna, Datuk Seri Alexander Nanta Linggi, berkata kebenaran beroperasi itu adalah bagi mengambil kira keperluan rakyat yang memerlukan perkhidmatan berkenaan.

“Kebenaran ini adalah tertakluk kepada syarat-syarat yang akan ditetapkan dalam prosedur pengoperasian standard (SOP) PKP, yang akan dikeluarkan dalam tempoh terdekat,” katanya.

Beliau berkata, Kementerian Perdagangan Dalam Negeri dan Hal Ehwal Pengguna (KPDNHEP) juga, mengingatkan kepada pemain industri dalam sektor perdagangan dan pengedaran supaya memastikan pematuhan SOP PKP dilaksanakan sepenuhnya, di premis masing-masing.

“Kegagalan untuk memastikan SOP PKP dipatuhi boleh diambil tindakan seperti amaran, kompaun serta penutupan premis perniagaan,” katanya.

Beliau menambah, sekiranya pematuhan tersebut masih gagal mencapai tahap yang memuaskan, KPDNHEP akan mengambil tindakan drastik termasuk mencadangkan kepada Majlis Keselamatan Negara (MKN) untuk menutup terus operasi industri tersebut sewaktu pelaksanaan tempoh PKP.

Nanta berkata, adalah menjadi harapan KPDNHEP bahawa semua pihak terutamanya pemain industri dan pengguna, mengambil peluang sepenuhnya pembukaan aktiviti ekonomi di bawah Sektor Perdagangan dan Pengedaran, dengan mematuhi kesemua SOP PKP yang sedang berkuat kuasa.

Katanya, tindakan serta kerjasama semua pihak akan dapat mengimbangi keperluan di antara kelangsungan ekonomi negara, serta mengawal jangkitan COVID-19.

Untuk sebarang pertanyaan lanjut, pihak pemain industri dan orang ramai boleh menghubungi Sekretariat Perdagangan Pengedaran dan Industri Perkhidmatan (SPIP), di talian hotline 03-88825881/ 5905 atau melalui emel kepada [email protected]. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


COVID-19: Angka Jangkitan Di Seluruh Dunia Melepasi 5 Juta

PARIS: Jangkitan global COVID-19 melepasi lima juta di seluruh dunia hari ini dengan China kini berharap untuk mengumumkan “kemenangan”, manakala Eropah masih lagi dengan catatan jumlah kematian tertinggi dengan tumpuan kini di Amerika Latin.

Brazil kini menjadi negara ketiga tertinggi selepas Amerika Syarikat dan Russia, sambil Presidennya, Jair Bolsonaro, terus menggesa gabenor wilayah untuk menamatkan perintah berkurung di rumah, selain mempromosikan ubat anti malaria untuk melawan jangkitan COVID-19.

Sementara itu, Presiden Donald Trump pula berusaha untuk membawa kembali Amerika Syarikat (AS) menjadi “hebat” dengan membuka semula negara berkenaan secara berperingkat.

Walaupun jumlah kematian setiap hari tidak lagi meningkat, kerugian masih lagi menekan dengan lebih daripada 1,500 kematian tambahan dilaporkan dalam 24 jam semalam, menjadikan jumlah keseluruhan kematian akibat COVID-19 di AS lebih dari 93,400.

Trump yang dilihat terdesak untuk kerjaya politiknya dengan pilihan raya akan berlangsung pada November nanti, masih terus menuduh China sebagai penyebab kepada kematian di seluruh dunia.

Beijing pula dengan Presiden Xi Jinping bertekad untuk mengetengahkan kisah kejayaan mengatasi wabak yang bermula di negaranya akhir tahun lalu sebelum melanda seluruh dunia.

Dalam normal baharu, China juga sudah mengadakan acara politik terbesar tahunan iaitu Persidangan Perundingan Politik Rakyat China selepas sebulan tergendala akibat COVID-19.

Ini mungkin akan menjadi kesempatan bagi Jinping untuk menyatakan kemenangan sepenuhnya dalam ‘perang rakyat’ terhadap virus itu, menurut Prof Politik Sains di University of Toronto, Diana Fu. – AFP

Ikuti kami di Telegram Untuk Mendapatkan Info Dari Negeri Sabah: klik 👉 https://t.me/sabahpost


Paragliding Di Gunung Kinabalu: Seorang Cedera Dan Satu Lagi Tersangkut Pokok

RANAU: Seorang lelaki cedera, manakala seorang lagi tersangkut di pokok ketika melakukan aktiviti paragliding dalam dua kejadian berasingan di Gunung Kinabalu.

Dalam kejadian kira-kira 7 pagi tadi, seorang lelaki warga Perancis cedera di kaki kirinya selepas terlanggar permukaan gunung ketika melakukan aktiviti paragliding di KM7.5 gunung berkenaan.

Jurucakap Pusat Gerakan Operasi Jabatan Bomba dan Penyelamat Sabah berkata, pihaknya menerima panggilan kecemasan berhubung kejadian itu pada 7.39 pagi.

Susulan itu, sepasukan 14 anggota dan pegawai, termasuk Pasukan Mencari dan Menyelamat Gunung Kinabalu (MOSAR) serta malim gunung dikerah ke lokasi kejadian.

“Sebaik tiba di lokasi, MOSAR terus memberi rawatan awal bagi memastikan mangsa dalam keadaan stabil dan selamat. Mangsa seterusnya dibawa turun ke Timpohon Gate di kaki gunung menggunakan ‘Robinson stretcher’,” katanya ketika dihubungi hari ini.

Beliau berkata, lelaki itu kemudiannya dihantar ke Hospital Ranau untuk mendapatkan rawatan lanjut sebelum operasi ditamatkan pada 5.18 petang.

Dalam satu lagi kejadian, seorang lagi lelaki warga Perancis yang turut melakukan aktiviti paragliding dilaporkan tersasar dan tersangkut di pokok di Kiau View Trail, Gunung Kinabalu.

Berdasarkan laporan yang diterima pada 10.52 pagi, mangsa berusia 54 tahun itu dikatakan tersangkut di atas pokok pada ketinggian 18m dan pasukan operasi berjaya menurunkan mangsa pada 3.56 petang.

“Mangsa diturunkan menggunakan sistem tali penyelamat ‘3:1’ dan mangsa tidak mengalami sebarang kecederaan serta tidak memerlukan sebarang rawatan lanjut.”

Beliau berkata, berdasarkan maklumat diterima, aktiviti paragliding itu membabitkan lapan individu, tetapi hanya seorang yang cedera. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Indonesia Lakukan Tuntutan Ke Atas Popia di Hadapan Kedutaan Malaysia

Sudah menjadi kebiasaan untuk rakyat Indonesia menyatakan apa yang dilakukan oleh Malaysia adalah berasal dari budaya dan hak mereka.

Terbaru, satu protes yang dianjurkan oleh Forum Masyarakat Peduli Budaya Indonesia, Formasbudi telah melakukan himpunan di hadapan Kedutaan Besar Malaysia di Jakarta bagi menuntut kuih popia atau lunpia di Indonesia sebagai milik asal Indonesia dan Malaysia dilarang untuk melakukan sebarang tuntutan terhadapnya.

Himpunan yang diberi nama Save Lunpia itu dihadiri puluhan peserta dan menurut Koordinator Formasbudi, Rahmulyo Adiwibowo, langkah ini diambil untuk menegaskan popiah sebagai warisan budaya nasional Indonesia dan menghalang Malaysia dari mendakwa makanan itu berasal dari negara kita.

“Kerajaan Indonesia perlu mengambil langkah awal agar popia tidak diambil Malaysia. Caranya adalah dengan menetapkan popia sebagai warisan budaya nasional.

“Jangan sampai popia menerima nasib seperti batik, wayang dan lagu Rasa Sayang. Pemerintah perlu mengambil langkah pencefahan”, jelasnya.

Mereka juga mendakwa bahawa Kementerian Pendidikan dan Kebudayaan Indonesia telah menetapkan popia sebagai warisan budaya nasional pada 17 Oktober 2014.

Seorang lelaki Cina yang bernama Tjoa Thay Joe dikatakan telah mengasaskan popia pada tahun 1870 yang menetap di Semarang. – OH MEDIA


COVID-19: Risiko Penularan Wabak Di Kedai Gunting Rambut Agak Tinggi

KUALA LUMPUR : Orang ramai dan pemilik premis gunting rambut yang dibenar beroperasi semasa fasa tiga pelaksanaan Perintah Kawalan Pergerakan (PKP) perlu mengambil langkah pencegahan sewajarnya bagi mengelak penularan wabak COVID-19.

Public Health Malaysia menerusi kenyataan dalam laman Facebooknya, menyatakan bahawa langkah pencegahan dan kerjasama penuh daripada kedua-dua pihak itu perlu bagi mengelakkan pewujudan kluster baharu COVID-19.

“Faktor risiko penularan COVID-19 di kedai gunting rambut agak tinggi kerana jarak rapat antara pelanggan dan tukang gunting rambut, tempoh masa yang lama di dalam premis iaitu sekitar 15 minit, selain ruang kedai yang sempit dengan pengudaraan yang terhad,” menurut kenyataan itu.

Sehubungan itu, Public Health Malaysia menyarankan supaya pemilik premis memastikan mereka tidak mempunyai gejala demam atau batuk selesema, melakukan disinfeksi harian premis, menyediakan ruang pengudaraan yang baik; dan mengawal kemasukan pelanggan serta membersihkan rambut yang sudah digunting.

Pelanggan pula perlu disaring dan mereka yang bergejala tidak dibenarkan masuk, menggunakan penutup mulut dan hidung (sekiranya bergejala), membasuh tangan sebelum memasuki premis dan duduk; serta menjaga jarak sosial.

Public Health Malaysia turut menasihatkan masyarakat supaya sentiasa bersedia mempersiapkan diri ke arah budaya kehidupan baharu yang mengutamakan langkah pencegahan wabak COVID-19 dalam semua aktiviti harian.

Semalam, kerajaan menerusi Kementerian Perdagangan Antarabangsa dan Industri (MITI) membenarkan beberapa sektor tambahan beroperasi antaranya industri automotif, projek pembinaan serta perkhidmatan terpilih termasuk perkhidmatan gunting rambut asas untuk beroperasi secara berperingkat semasa PKP yang dilanjutkan sehingga 28 April depan. – BERNAMA


Kemasukan Bersatu ke Sabah perlu dan tepat pada masanya – Azman

KENINGAU, 17 Mei – Ketua penaja Bahagian Parti Pribumi Bersatu Malaysia (Bersatu) Keningau, Azman Ruslan, 49, berkata keputusan parti itu untuk memasuki Sabah adalah perlu dan tepat pada masanya.

Beliau berkata ini kerana parti-parti yang berpangkalan di Semenanjung seperti DAP dan Parti Keadilan Rakyat (PKR) telah lama bertapak di Sabah dan tidak menjadi isu politik ketika itu.

“Malah, ia akan memberi peluang dan alternatif bagi rakyat Malaysia di Sabah untuk melibatkan diri dalam perspektif demokrasi yang lebih meluas dengan menyertai parti-parti politik pilihan mereka, tanpa mengira sama ada parti itu berasaskan Sabah atau peringkat nasional,” katanya.

Azman berkata Bersatu adalah sebahagian daripada kerajaan Pakatan Harapan dan adalah dijangka secara meluas bahawa kebanyakan rakyat Malaysia di Sabah teruja untuk menyertai parti itu sebaik ia memutuskan untuk memasuki Sabah.

“Oleh itu,adalah tidak mengejutkan apabila beribu-ribu penyokong sanggup datang dari dekat dan jauh untuk menyaksikan pelancaran Bersatu di Penampang, Sabah, pada 6 April.

“Secara jujur, kemasukan Bersatu ke Sabah bukan sahaja perlu tetapi tepat pada masanya kerana rakyat Sabah sedar bahawa menyertai parti itu akan memberi manfaat kepada Sabah dan rakyat dalam banyak aspek, terutama dalam menstabilkan ekonomi negeri.

“Saya bertemu dengan ramai rakyat di Sabah dan mereka seolah-olah teruja dan yakin bahawa Bersatu akan membawa harapan baharu kepada mereka,” katanya kepada Bernama.

Azman adalah antara 25 ketua penaja yang menerima surat pelantikan selepas menghadiri upacara anvgkat sumpah di Pusat Konvensyen Antarabangsa Putrajaya pada majlis berbuka puasa anjuran Bersatu pada 14 Mei.

“Saya berterima kasih kepada kepimpinan Bersatu kerana memberi saya peluang untuk memimpin pembentukan parti itu di Keningau. Keutamaan saya sekarang ialah mengurus dan menyelesaikan proses penubuhan bahagian dan cawangan, ” kata Azman.


Hotel Di Kundasang Cetus Kluster Baharu Di Sabah

KOTA KINABALU: Menteri Kerajaan Tempatan dan Perumahan Sabah, Masidi Manjun berkata, kluster baharu yang direkodkan di negeri itu hari ini membabitkan sebuah hotel di Kundasang.

Katanya, kes indeks kluster Jalan Kem Bina di Ranau itu membabitkan seorang lelaki tempatan berusia 59 tahun yang juga kakitangan Hotel Perkasa di Kundasang yang dikesan positif melalui saringan bergejala di Hospital Ranau pada 23 Dis lalu.

“Saringan terhadap 70 kontak rapat, rakan sekerja serta keluarga mendapati 39 lagi kes positif Covid-19, menjadikan jumlah kumulatif 40 kes, termasuk enam kes baharu yang dilaporkan hari ini,” katanya ketika dihubungi.

Terdahulu, Masidi berkata, 161 kes baharu Covid-19 dicatatkan di Sabah hari ini, menjadikan keseluruhan 241,122 kes.

Katanya, dua lagi kematian dilaporkan, masing-masing satu kes di Kota Kinabalu dan Papar.

“Bilangan pesakit sembuh ialah 217 orang, termasuk yang discaj dari hospital dan PKRC (Pusat Kuarantin dan Rawatan Berisiko Rendah), menjadikan jumlah kumulatif 234,007 orang.

“Seramai 673 pesakit sedang menerima rawatan, iaitu 359 orang di hospital, 313 orang di PKRC awam dan seorang di fasiliti swasta.

“Bilangan pesakit yang memerlukan penjagaan kritikal ialah 36 orang, merangkumi 35 di ICU dan seorang di wad terbuka, manakala 11 pesakit memerlukan alat bantuan pernafasan,” katanya. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost